
(COMPLETĂRI) 


CATEGORIA ESTETICĂ A COMICULUI 


Aparţinând formelor şi categoriilor estetice fundamentale, comicul, asemenea tragicului, 
are ca domenii de manifestare aria largă a fenomenelor sociale şi reflectarea lor în planul 
creaţiilor artistice. De altfel, comicul nu există în afara umanului. Tudor Vianu preciza că “natura 
nu este niciodată comică, comic este ceea ce o contrazice”. Reflex al unor stări existențiale 
contradictorii, atitudinea comică, însoțită de râs realizează o modalitate esenţială de angajare a 
omului în dinamica vieţii sociale, un tip de individualizare a conştiinţei în contextul spiritualității 
umane. 

În antichitatea greacă, Aristotel lega originea comicului şi a comediei de “imitaţia unor 
oameni de o moralitate inferioară; în raport cu tragedia, care e “imitația unei acțiuni alese”. 


e 


Aristotel ajunge astfel la concluzia că tragedia şi comedia se disting tocmai pentru că “una 
năzuieşte să înfățişeze pe oameni mai răi, cealaltă mai buni decât sunt în viaţa de toate zilele”. 
Pentru Lessing “comicul e produs de contrastul, nu prea violent şi nu prea tăios, dintre 
perfecţiune şi imperfecţiune”. Pe de altă parte, Kant a fost preocupat de mecanismul interior al 
declanşării comicului, unde rolul fundamental îi revine “surprizei”, “efectului neaşteptat”, căci, 
arată filosoful german, “râsul e un efect izvorât din bruscă prefacere a unei aşteptări încordate în 
nimic”. Pentru Kant, situaţia comică reprezintă o continuă pendulare între tensiune şi relaxare, 
între premisele grave, importante, şi finalizarea lor în efecte lipsite de adâncime şi însemnătate. 
O teorie amplă asupra comicului e configurată în lucrarea Râsul a lui Bergson, care arată că “un 
peisaj ar putea fi frumos, grațios, sublim, insignifiant sau urât; dar el nu va fi niciodată vizibil”. 
În viziunea lui Bergson, generează comic tot "ceea ce este rigid, dat, mecanic, în opoziţie cu ce 
este suplu, în continuă schimbare, viu; automatismul în contrast cu activitatea liberă, iată într-un 
cuvânt ceea ce râsul subliniază şi ce ar vrea să corecteze”. 

Comicul rezultă, aşadar din nonconcordanța dintre aparenţă şi esenţă, conţinut şi formă, 
parte şi întreg, valoare şi nonvaloare. 

Disimularea e principala trăsătură a comicului; Tudor Vianu apreciază că “redus la tipul 
său cel mai general, comicul este totodată o impostură demascată”. Pe de altă parte, comicul este 
o calitate estetică obişnuită, proprie omului social, un raport estetic în care obiectul, voluntar sau 
involuntar, apare disimulat iar subiectul, sesizând neconcordanţa obiectului cu sine însuşi, îi 
neagă aparenţa străină prin atitudinea sa critică, de cele mai multe ori materializată prin râs. 

O condiţie a efectului comic e lipsa de gravitate a contrastului, care nu trebuie să provoace 
nelinişte, spaimă, oroare. 


In lucrarea sa Iluzia comică, Marc Chapiro sintetizează legile comicului, aşa cum decurg 
ele din principiile contrastivității: 


I.Legea eficacităţii descrescânde, prin care se arată că efectul comic are o evoluţie 
descrescândă, el se uzează rapid. 

2.Legea instantaneităţii. Esenţa comicului constă şi în caracterul său contrar, concentrat, 
în măsura în care absurditatea mascată e admisă în spațiul realității printr-un efect de surpriză, 
comicul apare brusc, eludând adesea cenzura logică. 

3.Legea relativității. Comicul este eminamente relativ, căci obiectul apare sau nu într-o 
postură comică în funcţie de dispoziţia receptorului şi de circumstanţele în care acesta se găseşte. 
Sursele relativității comice sunt: fie inteligenţa individuală (căci un individ receptează comicul 
mai bine decât altul), fie grupul social (căci se râde în mod diferit în diferitele grupuri sociale), 
fie în raport cu epoca (în măsura în care comicul e determinat de actualitate şi face apel la 
elementele efemere ale vieții psihologice). 

4.Legea antinomiei proporționale. Conform acestei legi, efectul comic este proporțional 
cu gradul de absurditate; el va fi cu atât mai intens cu cât obiectul rizibil va fi deopotrivă mai 
absurd şi mai verosimil. 

S.Legea augmentării sociale, care-şi dovedeşte valabilitatea datorită faptului că efectul 
comic e accentuat de contextul social, el are un caracter colectiv. 

În funcţie de specificul contrastului de viaţă reflectat şi de sancţiunea morală atribuită, 
există o mare varietate de manifestări comice. Astfel, una din întruchipările comicului e ironia, o 
formă a comicului exprimată printr-o figură de stil în care sensul unui mesaj este contrar 
înţelesului pe care îl au cuvintele întrebuințate. În cazul ironiei, disimularea, prezintă în general 
sub aspectul/aparenţa naivităţii, se datorează subiectului şi are un caracter conştient, deliberat. 

În evoluţia ironiei se pot distinge mai multe categorii: ironia socratică, prin care cineva, 
prefăcându-se naiv, neştiutor pune întrebări care îl obligă pe interlocutor să dea răspunsuri 
contradictorii, făcându-l să-şi recunoască ignoranţa (maicutica, un fel de “moşire” morală şi 
spirituală); există apoi ironia romantică, o expresie a confruntării dintre spiritul creator lucid, 
bazat pe disponibilități intelectuale reale şi fantezia dezlănţuită, extinsă peste limitele firescului; 
în acest fel, ironia romantică (teoretizată de F. Schlegel) se opune realității imediate, distanțându- 
se de ea, punându-i la îndoială atât existenţa, cât şi valoarea. 

Prin ironia romantică, eul creator îşi arogă dreptul de a se ridica deasupra lumii şi de a 
anihila non-eul, lumea, creaţia sa sau chiar pe sine, relativizându-şi propriile iluzii. În sfârşit 
ironia modernă asimilează şi o serie de sensuri filosofice, îndreptându-se spre demistificarea 
realităților contemporane. 

Printre formele cele mai frecvent utilizate ale ironiei amintim: repetiţia, locul comun, 
parodia, pastişa, autoironia. O altă modalitate a comicului e umorul, care se naşte din cunoaşterea 
opoziţiilor, a contrastelor sociale şi individuale. Aspirând la schimbarea stărilor de fapt negative, 
umorul are o finalitate moralizatoare pronunţată, adoptând faţă de realitățile redate o atitudine de 
simpatie şi înţelegere. Oglindă policromă a vieţii, umorul reflectă o gamă largă de tonalități 


afective, concretizându-se în: calambur, umor stenic, simpatic, grotesc, sec, amar, negru, 
macabru. 

Pe de altă parte, un loc aparte în cadrul manifestărilor comicului îl ocupă satira — 
modalitate vehementă de critică a moravurilor sociale, de respingere şi negare totală a 
fenomenelor vizate. Referindu-se la o realitate profund viciată, satira are un puternic caracter 
demascator, de indignare şi condamnare fățişă, de critică emoţională incisivă. Atunci când aceste 
aspecte de viaţă reflectate sunt extrem de nocive, satira îmbracă forme violente, distrugătoare, 
ajungându-se la sarcasm, care e gradul satiric absolut, de o vehemență maximă. Comicul se 
particularizează în funcție de formele de manifestare artistică, în: comic de limbaj, de caracter, 
de situație, de nume, toate aceste tipuri de comic fiind complementare în operele literare. 

Trebuie subliniat că fenomenul comic exprimă o atitudine esenţială asupra vieții, rezultat 
din capacitatea intelectual-afectivă a omului de a sesiza contrastele vieții şi de a le sancţiona prin 
râs. În sfera comicului, ceea ce interesează nu este, însă, râsul fiziologic, elementar, oarecum 
mecanic şi limitat, şi nici râsul psihologic (cu anume valenţe de spiritualitate), ci râsul social, 
reflexiv, superior, acela care e chemat să înnobileze ființa umană. 

Potrivit naturii contrastelor reflectate şi a relaţiilor intime ale subiectului, se profilează o 
mare diversitate de forme ale râsului, la a căror cristalizare participă, pe lângă condițiile social- 
istorice determinate, particularitățile naturale, regionale, ca şi diferențele de vârstă, stare psihică 
şi socială, de cadru ambiental etc. Funcția socială a comicului e foarte limpede formulată de P. 
Zarifopol, care arată că “râsul este un mijloc însemnat de auto apărare a organismului social, de 
control şi eliminare a trăirilor de ordin moral şi estetic”, în timp ce Tudor Vianu observă că 
“emoția comică are un caracter social, deoarece nu ne înveselim cu adevărat decât în societate”. 
Categorie estetică fundamentală, comicul îşi vădeşte disponibilitățile artistice mai ales în genul 
dramaturgiei, în comedie, specie literară care a cunoscut, de-a lungul timpului, o mare varietate 
de forme: comedia de caracter, de moravuri, de intrigă, tragicomedia, farsa tragică, drama 
comică etc. 


Grotescul 


Grotescul este, în accepțiunea clasică a termenului, o categorie estetică ce defineşte 
contrariul sublimului, caracteristică pentru imaginea înfricoşătoare, fantastică, monstruoasă a 
urâtului fizic şi moral. Grotescul a fost cultivat mai ales de către romantici, ca mod de 
reprezentare ironică şi critică a realității, cu mijloace deopotrivă realiste şi fantastice, 
contrastante, menite să pună în lumină ipostazele ei bizare, caricaturale, disproportionate, opuse 
imaginii idilice, iluzorii idealizate de scriitorii clasici. 

În viziunea modernă lui Jan Kott grotescul se desfăşoară într-o lume absurdă, tragică, 
alienată şi alienantă, în care situaţiile şi opțiunea sunt impuse de către o instanţă intoleantă şi 


intolerabilă, iar înfrângerea personajului grotesc constituie o ridiculizare şi o desacralizare a 
Absolutului, Istoriei, Destinului. 

Ridicol prin deformare fizică, grotescul a fost considerat ca unul dintre aspectele 
comicului; astfel, el îşi extrage substanța din contrastul dintre măreţia reprezentării trăsăturilor şi 
comportamentului unui personaj şi spiritul satiric sau parodic în care scriitorul îl reprezintă. 
Există în grotesc un element tragi-comic, element care a fost valorificat mai ales de artiştii 
romantici, care observă caracterul antitetic al universului, conturând grotescul ca simbol al 
animalităţii ce se conservă în om şi se opune sublimului, categorie de natură divină. Împotriva 
clasicismului, rigid în delimitarea categoriilor estetice, romanticii susțin că operele artistice 
trebuie să înglobeze, într-un tot unitar, grotescul şi sublimul, aşa cum se realizează această 
sinteză şi în natură. 

Victor Hugo, în cunoscuta prefață la drama Cromwell, justifică şi defineşte structura 
grotescului în următorii termeni: “În gândirea modernilor grotescul are un rol foarte mare. El 
există peste tot, pe de o parte, el creează sluţenia şi îngrozitorul, pe de alta comicul şi bufoneria, 
grotescul este, după părerea noastră, cea mai bogată sursă pe care natura poate să i-o deschidă 
artei. Comicul este, din punct de vedere artistic, o imitație, iar grotescul creaţie; râsul provocat de 
grotesc are în sine ceva profund, axiomatic şi primitiv, care se apropie mai mult de viața 
nevinovată şi de bucuria absolută decât râsul provocat de comicul de moravuri. Aş numi de aici 
înainte grotescul «comic absoluty”. 

În epoca modernă, grotescul reprezenta una dintre trăsăturile fundamentale ale teatrului 
contemporan, el tinzând să înlocuiască tragicul. Aşa cum remarca Jan Kott, grotescul modern 
înlocuieşte noţiunea de absolut cu aceea de absurd, de mecanism alienant al destinului, care 
scapă controlului fiinţei umane: "Înfrângerea eroului tragic este confirmarea şi recunoaşterea 
absolutului, în vreme ce înfrângerea personajului unei piese groteşti constituie o deriziune şi o 
desacralizare a absolutului, rezumându-se la înlocuirea absolutului cu mecanismul orb, cu un fel 
de automat”. Dacă tragedia clasică are ca rezultat purificarea(katharsis), grotescul presupune o 
viziune lucidă, nu numai pesimistă, asupra condiției umane, dominată de absurd şi de 
determinism orb. În acest sens, omul nu mai adoptă faţă de soartă o atitudine de erou, ci una de 
bufon, pentru că, după cum afirmă Jan Kott, “tragedia este teatrul sacerdoților, iar grotescul, 
teatrul măscăricilor”. 

În teatrul modern grotescul nu se rezumă, precum în trecut, la aspectul fizic şi nu mai este 
un concept necesar, impus de realitate, ci devine o adevărată filosofie, care, sub semnul 
absurdului, îşi pune amprenta pe întreaga structură dramatică; de la viziunea asupra lumii până la 
eroi, situaţii, conflicte. 

Scriitorii cei mai importnați care au ilustrat, adesea cu strălucire, categoria grotescului 
sunt Rabelais, Swift, Goya, Urmuz ş.a. 


Graţiosul 


Graţiosul exprimă acea categorie estetică ce defineşte momentul totalei depăşiri a 
dificultăților de finalizare a unei acțiuni sau de modelare a unei structuri, în care scopul, 
tematica, finalitățile sunt estompate printr-o întârziere voită a rezolvării, printr-o mare supleţe şi 
prelungită continuitate a traiectoriilor gestice, grafice sau metodice. Toate aceste moduri de 
realizare se impun prin eficienţa şi eleganța lor în sine. 

Toate aceste moduri de realizare ale graţiosului vizează mai ales măiestria, ingeniozitatea 
şi naturaleţea execuţiei, aparentă sau reală. Tempoul desfăşurării şi al execuției e decisiv pentru 
determinarea diferitelor sale aspecte, căci precipitarea şi abundența mijloacelor sugerează umorul 
exuberant, în timp ce încetinirea exagerată generează afectare şi prețiozitate. 

În accepțiunea lui Platon conceptul de grațios avea mai mult un conţinut mitic şi mistic; 
acest conţinut va fi laicizat în secolul al XVIII-lea, fiind predominant în acele creaţii în care vraja 
şi indecizia, misterul şi efemerul, nuanțele sufleteşti greu de determinat sunt trăsături 
determinante. Artiştii ce reprezintă această orientare în cultura franceză sunt Fragonard, Boucher, 
Rameau, Lully. 

În cadrul personalității umane, graţiosul are un fundament etic pozitiv şi profund, el 
putând fi descifrat în conduita externă, gestică şi vorbire. Graţiosul se naşte, astfel, din jocul 
formelor, culorilor şi sunetelor, adresându-se în primul rând afectivității şi sensibilităţii umane. 

Schiller consideră că graţiosul e acel fel de a se mişca al omului care nu manifestă 
eforturile penibile ale unei cerințe morale în luptă cu instinctele şi înclinațiile, ci o spontaneitate 
uşoară şi fericită, de natură să demonstreze că voința morală şi înclinațiile naturii se armonizează 
în configurația “sufletului frumos”: “Graţiosul este documentul unui merit care n-a trebuit să fie 
cucerit dar pe care îl posedă sufletele atât de fericit întocmite, încât, fără nici o silință şi în clar cu 
totul naturii toate faptele lor păstrează o întipărire de nobleţe”. 

De precizat că, nu de puţine ori, această categorie e ameninţată de exagerări, generând 
afectare şi prețiozitate. 


Pateticul 


Pateticul este categoria estetică ce defineşte capacitatea ființei umane şi a artei de a 
improviza, de a declanşa emoții deosebit de puternice prin sincerități tulburătoare şi prin 
entuziasmul comic. Pateticul se adresează afectivității publicului receptor, constituind o 
componentă stimulatoare a expresiei artistice. Patetismul reținut şi autentic constituie, pe de altă 
parte, o manifestare de rezistenţă la tentativa modernă a dezeroizării şi depersonalizării artei. 


Modalitățile de exprimare a pateticului corespund problematicii acute a epocii contemporane şi 
angajează un dialog fecund între artist şi public. Pateticul se afirmă mai ales în genul dramatic şi 
muzică, prin expresivitatea sa maximă, prin afectivitate şi retorism. 


Agreabilul 


Agreabilul este categoria estetică ce desemnează tot ceea ce are o rezonanţă afectivă şi 
place la nivelul senzorialităţii. Aristotel defineşte agreabilul ca o caracteristică a frumosului, în 
timp ce pentru Kant agreabilul se deosebeşte de frumos prin interesul ce stă în totalitate la baza 
plăcerii pe care ne-o procură. 

Dominată de hazard, emoția care însoţeşte trăirea agreabilului e irepetabilă, are un 
caracter subiectiv, spontan şi imediat. Experienţa estetică realizată prin agreabil nu antrenează, 
însă, în profunzime zonele intelectuale ale receptării şi, în consecință nu conduce la modelarea 
durabilă a personalităţii. De altfel, pot fi resimțite ca plăcute, în funcție de valoarea lor utilă, în 
măsura în care satisface necesităţi concrete de viață, acțiuni şi obiecte din sfera artisticului; însă 
arta majoră, cu semnificație esențială se ridică, prin caracterul ei general uman, deasupra 
agreabilului, deschizând orizonturi noi ale cunoaşterii. Frumos e, după Kant, ceea ce place 
dincolo de orice interes şi dincolo de orice reprezentare a noastră despre obiect. Agreabilul se 
defineşte prin ceea ce place în general; plăcerea procurată de un obiect agreabil se prezintă ca o 
plăcere ce figurează la nivelul tendinţelor spontane ale spiritului, fără a atrage zonele de 
profunzime. De aici nuanţa peiorativă care a fost adesea ataşată acestui concept. Trebuie 
observat că există două accepţiuni ale termenului: astfel, în înțeles kantian, el poate fi definit 
drept ceea ce place tuturor simţurilor (culoare, sunet agreabil). Într-o altă accepţiune, agreabilul a 
fost înțeles şi în sens de ceea ce poate să încânte într-un fel sau altul (lectură agreabilă, muzică 
agreabilă etc.). 

Componentă estetică a vieţii, a societăţii, a cotidianului, agreabilul are capacitatea de a 
intensifica receptivitatea estetică. 


ARTA — UNITATE ŞI DIVERSITATE 


Creația şi receptarea artei au fost integrate în ansamblul vieții sociale, fiind determinate 
de viața societăţii, dar evoluând în strânsă relaţie de interdependenţă cu celelalte forme ale 
conştiinţei sociale. Din această cauză, arta a avut întotdeauna o autonomie față de relațiile 
economice şi sociale. Herder sublinia faptul că arta “stă în firea omului. Toate dispoziţiile lui pot 
şi trebuie să dobândească cu timpul forma desăvârşirii artistice”. De altfel, se poate spune că 
rădăcinile artei stau tocmai în nevoia dintotdeauna a omului de a comunica, de a exprima realități 
şi de a se exprima pe sine. Arta este o formă esenţială a activităţii umane şi a conştiinţei sociale, 
caracterizată prin configurarea unor structuri expresive capabile să comunice o expresie umană 
specifică, extrasă din datele realității. Emoţia artistică are un caracter complex, ea incluzând date 
ale senzorialității, afectivității şi inteligenței. 

Vechii greci considerau arta contemporană produs al meşteşugului (tehne); în lumina 
acestei concepţii, artistul, folosind un ansamblu de reguli şi procedee, poate realiza opere de artă, 
cu structurile şi finalitățile ei specifice. De-a lungul timpului, arta a fost înfăţişată din două 
perspective. Mai întâi, ea a fost considerată imitație (mimesis), reprezentare veridică a realității. 
Pentru Platon, mimesis-ul reprezenta o imitație minoră, de gradul trei, întrucât arta este o copie a 
obiectelor reale, care la rândul lor nu sunt decât copii imperfecte ale ideilor imobile, ale 
arhetipurilor. 

În viziunea lui Aristotel, imitaţia reprezintă o forță de cunoaştere a lumii “mai filosofică 
şi mai aleasă decât istoria”, o oglindă naturală a aspectelor esențiale ale realității. Dezvoltat mai 
ales pe latura sa activă, selectivă şi transfiguratoare, termenul de mimesis are o mare valabilitate 
estetică şi astăzi. Însă, încă din antichitate, s-a putut observa că arta nu e numai imitație a lumii ci 
şi activitate creatoare, de plăsmuire a unor produse inexistente în realitate, a unor obiecte estetice 
cu finalități proprii, cu o indiscutabilă autonomie. 

Astfel, dacă în apreciera artei ca mimesis accentele se deplasau pe ambele aspecte care 
urmau a fi reflectate în planul creaţiei, pe determinaţiile de ordin obişnuit, în definirea artei ca 
poesis o pondere deosebită capătă latura subiectivă, elementele care țin de structura personalității 
creatoare. 

O altă viziune asupra artei consideră creația artistică un mijloc de purificare, de eliberare 

de pasiuni. Elaborată de Aristotel, această funcție kathartică a artei se corelează intim cu 
finalitatea morală a creaţiei, ca o condiţie a funcției sociale a acesteia. 
În acest sens, Tudor Vianu aprecia că “omul care se pregăteşte pentru întâlnirile artei trebuie să 
opereze în sine acel katharsis, acea purgare a pasiunilor, care nu este numai un efect al artei, dar 
şi o condiţie a ei”. Recompus dintr-o multitudine de sensuri, conceptul de artă se prezintă ca o 
imagine multiformă, de conglomerat greu de definit, o imagine cu contururi fluide. 

În volumul Scrieri, I (1972), Mihail Ralea preciza că “arta e triumful mijlocului şi 
neglijarea scopului. E o operaţie cu finalitate întoarsă, în care scopul devine mijloc. Ceea ce 


interesează e realizarea: aceasta e posibilă numai când mijlocul se transformă el însuşi în 
scop(...). Astfel, arta salvează sentimentele naturii de repulsie în faţa urâtului, transformându-le 
în atitudini de interes artistic. Ceea ce în cadrul naturii ne-ar produce dezgust, în construcția 
artistică ne atrage atenţia şi ne captivează pentru felul reprezentării”. 

Ca activitate umană specifică şi formă esențială a conştiinţei societății, arta e un fenomen 
de reflectare şi transfigurare a realității. Sinteză cu o configuraţie variată şi complexă, operele de 
artă se înfăţişează ca o osmoză desăvârşită a unei pluralități de factori care, imprimând epocii o 
anume formă, o anume alcătuire, influențează în mod implicit, la nivele şi forme diverse, 
fizionomia de ansamblu a domeniului artistic. Spre deosebire de celelalte forme ale conştiinţei 
secundare, în artă reflectarea are un puternic caracter creator, interpretativ şi selectiv, ea 
producându-se în mod mediat. 

Natura creator-emoţională, viziunea totalizatoare asupra lumii, continuitatea modelelor, 
ca şi capacitatea de selecție şi sublimare a datelor cotidianului, asigură fenomenului artistic o 
anume detaşare şi autonomie, grație cărora marile valori au un rol dinamizator, anticipator, 
devansându-şi adesea epoca. 

Există relaţii şi interferenţe profunde între artă şi morală, între etic şi estetic. Această 
interferență activă, la nivel psihologic, gnoseologic şi axiologic, derivă din natura afirmativă, 
creatoare a omului, al cărui univers estetic se creează concomitent cu instituțiile şi valorile sale 
etice. 

Contribuind la desăvârşirea morală a omului, arta îşi regenerează structurile şi expresia, 
existând o anume consubstanţialitate a eticului şi esteticului, fără ca acestea să poată fi 
confundate, lucru remarcat, încă în secolul al XIX-lea, de Eminescu, care nota undeva că “ideile 
şi legile frumosului sunt deosebite de acelea ale moralității, însă în judecata recunoscătoare sau 
reprobatoare a unei fapte ele pot să coincidă: sufletul frumos urmează legilor frumuseţei”. 

Corelaţii multiple există şi între artă şi ştiinţă, ca modalitate fundamentală de apreciere a 
realității, acţiunea lor fiind oarecum complementară. Desigur, există şi deosebiri notabile: 
cunoaşterea ştiinţifică e predominant selectivă, abstractă, obiectivă, în timp ce cunoaşterea 
artistică are un puternic caracter afectiv, discontinuu şi individual, fiind transpusă în imagini 
coerente, desăvârşite, de largă cuprindere. Deşi sunt diferite prin obiectul şi modalitățile 
reflectării, arta şi ştiinţa au o anume complementaritate prin efortul de descoperire a tainelor 
universului, de compunere a imaginii realității. 

Arta şi filosofia, ca forme specifice de cunoaştere a realității la dimensiunile 
universalului, se întâlnesc în preocuparea constantă de a reflecta lumea în totalitatea laturilor şi 
raporturilor sale, în ansamblul determinărilor ei. Tudor Vianu aprecia, în acest sens, că: 
“înrudirea filosofiei cu poezia este un reflex al identităţilor de conţinut, ci al unui elan către 
totalitate şi necondiționat care le străbate deopotrivă. Am putea spune că ele nu se ating prin 
coroanele lor din aer, ci prin rădăcinile lor din pământ”. 

Pornite din aceleaşi resorturi cognitive, arta şi filosofia deschid perspective diferenţiate, 
particulare asupra existenţei, influențându-se reciproc într-o raportare dinamică pe cât de 
complexă, pe atât de contradictorie uneori. De exemplu, marile realizări artistice au fost 


influențate în mod benefic în contact cu ideaţia filosofică, observându-se chiar un anume 
sincronism între evoluția ideilor filosofice şi a celor artistice. 


Funcţiile artei 


Ca formă de reflectare sensibilă a lumii, cu o finalitate formativ-socială, rațională şi 
afectivă, arta îşi concretizează rosturile sale esenţiale în funcția estetică, cea social-educativă şi 
cea cognitivă. Mijloc de explorare a universului uman, a vieţii sociale sau a realității în 
ansamblul ei, creația artistică e, în acelaşi timp şi o modalitate de meditaţie asupra lumii. Prin 
structurile expresive ale limbajului său specific, arta reprezintă una din formele fundamentale de 
comunicare între oameni, de transmitere a unor mesaje, idei artistice, sentimente cu caracter 
modelator. 

Sinteză a particularității şi generalului, circumscriere a totalităţii, adevărul artistic 
convinge, educă şi formează în măsura în care nu se rezumă la detalii nesemnificative, la 
analogii mecanice cu realitatea ori la verificări simpliste, ci în măsura în care se constituie ca 
adevăr al sensurilor esențiale, al motivaţiilor tipice. 

Înscris deopotrivă în limitele realului şi idealului, ale veridicului şi verosimilului, 
adevărul în artă, ca reflectare specifică a adevărului vieții constă, cum sublinia N. Hartmann în 
Estetica sa “într-o concordanţă precisă cu viaţa reală, dar nu în detaliu şi în ce are loc o singură 
dată (individual), ci în principal şi esenţial — omenesc”. 

Ceea ce defineşte arta ca modalitate autonomă de asimilare şi reflectare a realității, 
ireductibilă la alte forme de spiritualitate, constă în faptul că ea reprezintă o activitate umană 
făuritoare de valoare, ce satisface setea de frumos a omului. 

Elementele eteronome ce intră în componenţa artei se transformă în substanță artistică 
activă, ele au iradiere estetică doar în măsura în care au fost încorporate şi transfigurate artistic, 
metamorfozându-se în autentice valori estetice. Unitatea indestructibilă a funcţiilor artei, 
acțiunea concomitentă şi amplificarea lor reciprocă atestă structura omogenă a operei de artă, 
coerenţa sa interioară, ordonarea diferitelor părți într-o componentă unitară. De aici rezultă 
organicitatea specifică a creaţiei artistice, care, prin valoarea sa artistică intrinsecă, înnobilează şi 
transfigurează elementele eteronome care au stat la baza constituirii ei. 


Originea şi evoluţia artei 


Arta s-a născut într-un proces istoric îndelungat, de desăvârşire prin muncă a virtuților 
creatoare care situează fiinţa umană deasupra condiţiei sale imediate, practice. Există mai multe 
ipoteze în privința originii artei. Astfel s-a presupus că la originea artei s-ar afla: magia, impulsul 
biologic, jocul sau tendinţa de a crea forme. 


Astfel, unii cercetători (S. Reinach) susțin că apariţia artei s-ar datora magiei homeopatice, 
conform căreia există analogii şi afinități pregnante între diferitele obiecte, fiinţe sau fenomene 
ale realităţii. Prin intermediul imaginilor plastice, prin invocaţia cântată sau prin poezie, omul 
primitiv nutrea credinţa că intră în posesia obiectului, fenomenului sau ființei denumite şi că 
stăpâneşte natura. 

Astfel, unele reprezentări animaliere echivalau cu totemurile protectoare pentru membrii 
comunității, având, deopotrivă, o funcție plastică şi magică. Fiind o valoare de sinteză, asupra 
căreia îşi exercită influenţa un mare număr de factori extraestetici, arta a îmbrăcat, adesea, forme 
magico — religioase, mai ales în cadrul etapei ei originare, sincretice. 

Darwin, iar apoi Freud consideră că, în apariția frumosului şi a artei un rol predominant îl 
are sentimentul iubirii. Psihanaliza va aprecia că forțele motrice ale imaginaţiei, visului şi 
reveriei artistice trebuie căutate în subconştient, în dorințele neîmplinite, sublimate. Pe de altă 
parte, filosoful şi esteticianul francez M. J. Guyau, reprezentant al esteticii vitaliste, crede că 
cerințele biologice ale omului devin estetice, arta fiind, în esență, rezultatul unui exces de 
vitalitate. 

Alți esteticieni au privit arta din perspectivă ludică. Astfel, pentru Schiller, sfera de 
manifestare a esteticului este “sfera jocului”, sfera libertății totale şi a dezinteresului care 
încununează orice acţiune morală. În concepţia lui Herbert Spencer, atât jocul cât şi primele 
manifestări artistice care imită cele mai importante acțiuni din viața omului primitiv (dansul, 
cântecul, plastica) îşi află originea în consumarea unui surplus de energie acumulat în organism. 
Psihologul şi esteticianul german Karl Groos consideră că jocul permite manifestarea unor 
instincte utile şi necesare vieţii şi că prefigurează o acțiune viitoare. Astfel, din modelarea prin 
Joc a unor materiale plastice a apărut sculptura, iar din modelarea unor obiecte sonore — muzica. 
Cu toate asemănările (psihologice, de finalitate etc.) dintre artă şi joc, există şi deosebiri nete, 
căci, spre deosebire de joc, care reprezintă o practică efemeră, gratuită, arta are un caracter 
permanent, o evoluţie şi o finalitate istorică, concret determinată. 


Arta ca tendinţă de a crea forme 


În această accepţie, arta apare ca urmare a instinctului constructiv, prin intermediul căreia 
se opune natura. Herbert Read arată, în acest sens, că: “artistul depinde de societate — îşi ia tonul, 
cadenţa şi tăria de la societatea din care face parte. Însă caracterul individual al muncii artistului 
depinde şi de altele: depinde de o hotărâtă voință de a da formă care constituie o reflectare a 
personalităţii artistului şi nu există artă semnificativă fără această acţiune de voinţă creatoare”. 
Apariţia artei, influenţată de toţi aceşti factori generatori, a fost condiţionată şi de dezvoltarea 
capacității de reflectare a conştiinţei umane. Ca realizare superioară a intelectului uman, arta este 
şi o formă de cunoaştere, în care se află condensată experienţa de viață individuală şi colectivă a 
umanității. Cuvântul, sunetul, gestul sau semnul plastic îşi pierd identitatea inițială cu obiectul 
concret, se abstractizează şi se transformă în limbaj spiritual, devin imagine şi semn ale realităţii. 


Conceptul de evoluţie a artei semnifică, în general, schimbarea viziunii şi a limbajului artistic, 
care devin apte să exprime valorile unui nou câmp afectiv sau social, căpătând o nouă 
fundamentare estetică şi un nou stadiu de raportare a omului la univers. 

Heinrich Wolfflin emite, în acest sens, aserțiunea conform căreia, “atunci când o artă 
evoluată dizolvă linia şi locul ei, introduce mase în mişcare, aceasta se întâmplă nu numai în 
scopul găsirii unui nou adevăr în legătură cu natura, ci şi pentru a răspunde unui sentiment nou al 
frumuseţii”. 

Tradiţia şi inovaţia, rămân, de altfel, termeni constanţi ai progresului. Trebuie subliniat 
faptul că raportul dintre tradiție şi inovație are un caracter dialectic, pentru că, inovând, apelând 
la noutate, artistul prelucrează tradiţia şi o aşează la baza unor necesități expresive. Pe de altă 
parte, receptarea inovației va fi optimă doar în măsura în care creaţia artistică sau literară 
cuprinde, ca o condiție a accesibilităţii ei, un număr suficient de elemente consacrate de 
patrimoniul tradiţional. 

În Estetica, Tudor Vianu precizează, pe bună dreptate, că "în timp ce partea cea mai 
însemnată a produselor muncii omeneşti rămân la un nivel foarte redus de perfecțiune, există o 
categorie anumită de opere care realizează perfecțiunea cea mai înaltă pe care omul o poate 
atinge. Operele de artă, considerate ca pure organizări estetice, sunt rezultatele cele mai 
autonome ale muncii omeneşti. 

Convergenţa elementelor ei, unitatea, izolarea ei ideală în mijlocul realizat îi conferă o 
independenţă deopotrivă cu aceea a cosmosului în totalitatea lui. Prin aceste caractere, arta 
devine un ideal al tuturor activităților omeneşti. Arta este idealul întregii tehnici omeneşti, dar, în 
acelaşi timp, ea este produsul tehnic care a atins perfecțiunea naturii”. 

Este limpede, pe de altă parte, că, în cadrul operei de artă, trebuie să primeze valoarea ei estetică, 
alături de valenţele educative şi cognitive ale ei. În legătură cu funcţionalităţile şi structurile artei 
au fost formulate două ipoteze mai importante. 

Teoria artei cu tendinţă, de exemplu, este o concepţie care militează pentru promovarea 
artei ca expresie a unei atitudini sociale şi ideologice. În lumina acestei teorii, arta adevărată 
trebuie să aibă o tendință pozitivă, socială, să fie definită printr-un ideal social. S-a afirmat că 
tendinţa este în structura operei, ea nealterând valoarea ei estetică, spre deosebire de tezism, care, 
urmărind numai ideea(socială, politică) transformă, prin simplificare şi schematism, opera într-o 
lucrare care nu mai aparţine domeniului artei. 

Teoria artei pentru artă, lansată în secolul al XIX-lea, e o teorie conform căreia creația 
artistică autentică n-ar trebui să aibă nici o finalitate extrinsecă, ea trebuind să răspundă doar 
propriilor sale exigenţe, cerinţe şi finalități. Raportând arta numai la sine, reprezentanţii acestei 
teorii o scoteau din universul social care o generase. 

În viziunea lui Théophile Gautier, arta nu are “alt scop decât pe ea însăşi şi altă misiune 
de îndeplinit decât de a exercita în sufletul cititorului senzația frumuseții în sensul absolut al 
sensului cuvântului lui”. 

Teza artei pentru artă a apărut ca un mod de revoltă împotriva exigenţelor şi opresiunilor 
sociale. Tot Th. Gautier declara în 1856: “Noi credem în autonomia artei; pentru noi, arta nu mai 


e mijloc, ci scop; un artist care urmăreşte un alt obiectiv decât frumosul nu e artist, după opinia 
noastră”. 

Gratuitatea este cea care generează frumosul, în timp ce utilul provoacă deprecierea 
creaţiilor artistice. Această teză a artei pentru artă implică un anumit dispreț față de realitate; 
Baudelaire afirmă, chiar, că: “ceea ce ne dezvăluie realmente arta e lipsa de intenție a naturii, 
imaturităţile ei ciudate, extraordinara monotonie, condiția ei absolut nedesăvârşită”. 

Teoria artei pentru artă apare, în epoca modernă, acolo unde atenţia artistului şi 
exegeţilor se concentrează exclusiv asupra structurilor operei de artă, neglijându-se diacronia, 
istoria esteticii şi interdependenţa valorilor estetice. De altfel, în dependenţa artei față de 
condiţiile social-istorice şi naturii concrete, dependență mediată de către celelalte forme ale 
conştiinţei sociale care interferează arta, rezultă impuritatea artei, relativităţii autonomiei sale, 
dar şi tendenţionismul său implicit. Se poate afirma că arta îşi păstrează autonomia şi 
specificitatea sa estetică numai ca parte integrantă a conştiinţei sociale. 

Opera de artă, arta în ansamblul ei nu poate ființa în pură condiție de autonomie, ea se 
materializează doar în funcție de exigenţele publicului receptor, care validează operele de artă, 
dându-le girul valorii, lucru afirmat şi de Hegel, în mod foarte explicit: “Artistul aparține 
timpului său, trăieşte din moravurile şi obiceiurile acestui timp, îi împărtăşeşte concepțiile şi 
reprezentările. Trebuie spus, de altfel, că poetul creează pentru public şi în primul rând pentru 
poporul şi epoca sa, care au dreptul de a cere ca opera de artă să fie pe înţelesul poporului lui şi 
aproape de el”. 

În acest fel, arta se situează la întrepătrunderea dintre autonomie şi eteronomie, într-o 
poziție oarecum echidistantă, la jumătatea drumului dintre idealitate şi concretizare,dintre 
generalizare şi abstractizare. 


OPERA DE ARTĂ 


Conceptul de imagine artistică 


Imaginea artistică e o componentă fundamentală a operei de artă, o modalitate specifică 
de reflectare şi expunere artistică. Arta în general se exprimă în imagini, aşa cum gândirea 
filosofică se exprimă prin intermediul conceptelor, sau ştiinţa cu ajutorul noțiunilor. Imaginea 
artistică reprezintă aşadar condiția esențială a structurării operei de artă, premisa constiutivă a 
oricărui tip de limbaj estetic, elementul definitoriu care poartă în sine încărcătura ideatică şi 
emoţională a operei şi care îi asigură viabilitatea. 

În acest sens, analiza oricărei creaţii presupune elucidarea mecanismului delicat şi 
complex care se desfăşoară în intimitatea imaginilor artistice, acolo unde se desăvârşeşte 
transformarea concretului senzorial în elementul artistic transfigurator. Se poate aprecia chiar că 
în reprezentările complexe ale operelor de artă, conținutul imaginii se opune, prin extrema sa 


sărăcie, bogăția senzaţiei, care oferă observatorului o multitudine de detalii percepute în mod 
izolat. Apariția senzaţiilor, durata şi variațiile lor de intensitate par reglate de anume legi care 
scapă voinţei noastre, pe când apariția imaginilor artistice nu e favorizată şi tutelată de prezența 
vreunei legi precise. 

Dacă senzațiile au, prin natura lor speculară, o anume regularitate şi obiectivitate, 
imaginile artistice au un caracter subiectiv foarte pronunţat. Importanța elucidării structurilor şi 
finalităților imaginii artistice e, astfel, covârşitoare în analiza operei de artă, lucru remarcat, între 
alții, şi de esteticianul francez Rene Huyghe: “Nu e posibil să descifrezi opera de artă şi 
conţinutul uman cu care a încărcat-o artistul decât dacă se descoperă lectura complexă pe care o 
oferă orice imagine”. 

Imaginea artistică e, aşadar, un rezultat al cunoaşterii sensibile a lumii dar, în acelaşi 
timp, reprezintă o individualitate originală, unitară şi coerentă, cu semnificaţii generale, însă 
materializate într-o reprezentare concret — emoțională. 

Pentru Hegel imaginea “nu mai are în întregime caracterul determinat al intuiției şi e 
arbitrară sau fortuită, în genere izolată de locul exterior, de timpul şi de contextul în care se află”. 
(Enciclopedia ştiinţelor filosofice). 

În procesul constituirii imaginii artistice imaginaţia acţionează, în viziunea lui Hegel, în 
trei etape: mai întâi, imaginile din amintire capătă o existenţă în genere, într-o a doua etapă se 
asociază între ele şi, în al treilea rând, pe o a treia treaptă evolutivă “inteligenţa îşi identifică 
reprezentările universale cu particularul imaginii, conferindu-le astfel existenţă figurată “. 

Explicarea constituirii imaginii artistice ca formă de incidență a intuiției cu expresia e 
realizată de G. Lukacs, în Estetica sa. Lukacs afirmă că, în artă, intuițiile se materializează în 
limbaj, realizându-se un proces de îmbogăţire reciprocă în unitatea dinamică a vieţii sufleteşti, 
prin care “obiectivitatea obiectelor reflectate, elucidarea lor de către concept, care îşi creează în 
limbă o formă propice, se răsfrânge asupra reprezentării şi intuiției, conferindu-le individualitate 
şi spiritualitate”. 

Raportul dintre concret şi abstract, care este inerent oricărei imagini artistice, se 

manifestă la nivelul semnului, cât şi la nivelul suportului material care îi asigură existenţa, acele 
elemente ale infrastructurii edificiului estetic. 
Deşi operează cu imagini concrete, arta implică în mod necesar abstracția, generalizarea. În 
acelaşi timp, complexitatea imaginii artistice se reflectă şi în unitatea intelectualului, a 
raționalului şi emoţionalului, căci opera de artă transmite o anumită cantitate de informaţii, de 
idei artistice, însoțită însă de un ansamblu de stări emoţionale, afective. 

Imaginea artistică se constituie aşadar ca o sinteză între sensibil, afectiv şi raţional. 
“Imaginea artistică, afirmă Benedetto Croce, se realizează în momentul în care sensibilul se 
uneşte cu inteligibilul şi reprezintă o idee.” 

Deşi mai difuză, cu contururi labile, mai imprecisă decât ideea filosofică, imaginea 
artistică e mai dinamică, mai vie, mai nuanţată, îndeplinind un rol decisiv în declanşarea 
reacțiilor sufleteşti, în afirmarea sensibilităţii umane. 

Imaginea artistică e, în acelaşi timp, o expresie a corelării dintre individual şi general, 
reprezentând o individualitate cu semnificație generalizatoare. Individualizarea semnifică 


fenomenul esenţial, caracteristic, tipic, astfel că, în cunoaşterea artistică generalizarea se obține 
în procesul tipizării prin imagine. 

Tipicul însă nu se obţine prin însumarea datelor nesemnificative ale realităţii, ci e 
rezultatul unei selecții conştiente, riguroase şi lucide a fenomenelor cu o mare deschidere spre 
generalitate, din care se pot extrage sensurile majore, esențiale, definitorii pentru colectivitatea 
sau pentru epoca istorică. 

Capacitatea artistului de a reflecta ceea ce este caracteristic pentru o întreagă serie de 
fenomene se materializează prin unele procedee specifice ca: 

- exagerarea voită, în care supradimensionările şi îngroşările scot în evidență semnificaţia 
temelor abordate. 

- hiperbola, figură de stil care conduce, prin exagerare, la sporirea expresivităţii. 

- metafora, care prin procesul substituţiei poate să semnifice altceva decât sensul propriu al 
exprimării. 

- alegoria, prin intermediul personificării şi metaforei realizează exprimarea unor idei într-o 
formă camuflată. 

În cadrul mijloacelor de generalizare artistică, simbolul joacă un rol foarte important. 
Simbolul întruneşte în grad maxim calitatea de a se substitui unei realități pe care o exprimă 
aluziv, prin analogie, remarcându-se prin puterea sa de generalizare şi expresivitate. “Scopul 
artei, afirmă Eugen Lovinescu, fiind de a concentra într-o singură figură elemente risipite în mai 
multe, adevăratele creaţiuni artistice sunt fundamental simbolice”. Această idee e amplificată de 
filosoful şi scriitorul francez Albert Camus, care, constatând caracterul polisemic al simbolului 
precizează că “un simbol îl depăşeşte întotdeauna pe cel ce se foloseşte de el, făcându-l să spună 
în realitate mai mult decât are conştiinţa că exprimă”. 

Simbolul artistic cunoaşte o mare diversitate de reprezentări concrete. Se pot distinge, 

astfel, simboluri deziderative şi expresive, continue şi discontinue, limitate şi ilimitate. 
De exemplu, Mihail Ralea, în Psihologie şi viață (1938) distinge două tipuri de simboluri: 
simboluri deziderative (care trimit la limitele recognoscibilității plastice, la obiectele la care se 
referă) şi simboluri expresive cu o configuraţie abstractă, în care nu există posibilitatea de 
recunoaştere a obiectului la care se referă. 

Charles Morris consideră că proprie simbolului, înţeles ca semn artificial, îi este 
capacitatea de a stimula un anume răspuns la semnalul transmis, de a predispune, într-un fel sau 
altul la stabilirea şi continuarea comunicării între membrii unei colectivităţi. 

Este limpede că o trăsătură importantă a generalizării artistice e convenționalitatea, 
pentru că opera de artă e structurată pe baza unui cod ce urmează să fie descifrat de receptor, 
între emițător — obiectul estetic — şi publicul receptor stabilindu-se astfel o legătură de 
comunicare absolut necesară şi indisolubilă. 

Trebuie efectuată însă o distincție netă între convenție, ca modalitate de existenţă a operei 
de artă şi convenționalism, practică artistică ce realizează o serie de formule devenite clişee, 
acele împrumuturi uzate, ce duc la pierderea originalității. Elementul simbolic şi cel convenţional 
participă ca dimensiuni esențiale la constituirea limbajului artistic, care reprezintă modalitatea 
estetică specifică unei comunicări “eficiente”, unei percepții Şi, în general, cunoaşterii umane. 


“Limbaj înlăuntrul altui limbaj”, cum îl denumeşte P. Valery, limbajul artistic se distinge 
prin multitudinea de sensuri, prin pluridimensionalitate, el fiind în acelaşi timp mijloc şi scop al 
creaţiei”, dispunând de o deosebită forță intuitivă şi capacitate asociativă. Pe de altă parte, spațiul 
şi timpul în care se situează imaginea artistică nu sunt spaţiul şi timpul fizic, ci un spațiu şi un 
timp ideal al artei, altul decât cel studiat de ştiinţă. 

Fantasticul artistic poate să producă, astfel, inversiuni sau dilatări temporale, deformări 
ale spaţiului fizic în vederea structurării unei imagini artistice capabile să semnifice în mod 
eficient trăsăturile artistului. Prin intermediul existenţei şi avatarurilor ei concret-materiale, cu 
caracter de unicat, se realizează reflectarea în conştiinţa artei a unei relaţii cu caracter de 
generalizare între om şi realitatea naturală şi socială. 


Conţinut şi formă în artă 


Conţinutul şi forma sunt două concepte corelative, care desemnează componentele ce 
alcătuiesc unitatea indisolubilă a operei de artă, ele fiind separabile doar în mod arbitrar sau 
convențional. 

Tudor Vianu, în Estetica, arată că “realitatea vie a artei respinge însă această distincție, 
deoarece conţinutul operei nu apare decât în unitatea ei formală, şi aceasta nu se înţelege decât 
folosind conţinutul”. 

Pe de altă parte, arta reprezintă modelarea unui material, organizarea sa, produsul estetic 
rezultat tocmai din prelucrarea materialului, care nu este, însă, în sine, inexpresiv, lipsit de 
valoare. Între conţinut şi formă există o relaţie funcţională continuă, căci aceste elemente 
indisolubile ale operei determină, împreună, caracterul întregului estetic, nici una neputând fi 
izolată în stare pură. 

Conţinutul a fost, uneori, identificat cu lumea reprezentată, alteori cu reprezentarea în 
sine, cu ideile şi sentimentele artistului, cu semnificaţiile ideale ale operei, sau cu finalitățile sale 
estetice sau nonestetice, după cum forma, la rândul ei a fost concepută, adesea, cu simplă 
aparenţă, ca structurare, ca mod de organizare, sau limbaj. 

În fapt, conținutul cuprinde totalitatea proceselor şi trăsăturilor care condiţionează 

existenţa lucrurilor şi fenomenelor, în timp ce forma, determinată de conținut, dar având şi ea un 
rol activ asupra lui, defineşte modul de existență şi de structurare a părților conţinutului. 
În concluzie, conținutul artei, care nu derivă în mod nemijlocit şi în întregime din particularităţile 
obiectului desemnat, cuprinde ansamblul aspectelor obiectului şi subiectului sau ale lumii reale, 
filtrate şi transfigurate prin prisma personalității creatoare. Pe de altă parte, orice formă se 
realizează printr-un act de compoziţie, printr-o modalitate stilistică de alcătuire a unui tot unitar, 
prin combinarea elementelor componente ale acestuia. 

Subliniind importanța compoziţiei, esteticianul René Huyghe arată, în eseul Puterea 
imaginii, că "unul din actele esenţiale ale creaţiei artistice, acela care conferă operei existență 
proprie, care face din ea un organism constituit este compoziția. 

Fie că se naşte din echilibrul liniilor, al formelor, al culorilor sau al umanităţii gândirii 
directoare, al sensibilităţii animatoare, compoziția ajunge în totalitate să stăpânească diversitatea 


agitată, confuză, de la care pornise artistul. Oricât de tumultuoasă ar fi această diversitate, la 
origine, ea ajunge brusc la ordine, cea care consemnează constituirea, împlinirea operei”. 
Fuziunea dintre conţinut şi configurație expresivă trebuie înțeleasă în mod nuanţat, pentru că nu 
e vorba de a pune în acord o formă cu un conţinut, ci de a da formă unui conţinut. De fapt, forma 
şi fondul alcătuiesc un tot indestructibil, în cadrul căruia valorile eteronome subsumate 
conținutului se condensează în planul formei. Această unitate fond — conținut a fost de altfel 
subliniată şi de Benedetto Croce în Breviar de estetică : “În artă, conţinutul şi forma trebuie 
distinse, dar nu pot fi considerate separat ca artistice, tocmai pentru că artistică e doar relația 
dintre ele, adică unitatea lor, înțeleasă nu ca o unitate abstractă şi moartă, ci ca o unitate concretă 
ŞI vie, care ţine de o sinteză a priori. Arta e o adevărată sinteză a priori a sentimentului şi 
imaginii în intuiție, de unde se poate spune că sentimentul fără imagine e orb, iar imaginea fără 
conținut e goală”. 

Strâns legat de conceptul de imagine artistică, stilul reprezintă un element al esteticii care 
desemnează unitatea structurală, formală şi expresivă a obiectelor şi fenomenelor din sfera 
esteticului, precum şi agentul creator, reprezentat de o conştiinţă individuală, de o epocă, de o 
națiune civilizată. 

Tudor Vianu, în Estetica, defineşte stilul ca “unitatea structurată artistic într-un grup de 
opere raportate la agentul lor, fie acesta artistul individual, națiunea, epoca sau cercul de cultură. 
Unitatea şi originalitatea sunt cele două idei mai particulare care fuzionează în conceptul 
stilului”. 

Sintetizând elementele tradiționale şi fiind mereu deschise către nou, configurațiile 
stilistice evoluează şi în funcție de schimbările survenite în realitatea spirituală. Estetica de tip 
idealist defineşte categoria de stil şi îi urmăreşte evoluția în afara determinărilor social-istorice, 
raportând stilul la un “arhetip cultural” instaurat în standardele umane subconştiente, atemporale, 
ca permanență ce se află “dincolo de fluctuațiile istoriei, dincolo de local şi particular” (H. 
Focillon). 

Având aşadar o existență proprie, singulară, stilurile parcurg mai multe etape sau vârste, 
cum arată Focillon: “etapa experimentală, etapa clasică, etapa rafinamentului, etapa barocă”. 
Referindu-se la stil, în lucrarea sa Orizont şi stil din Trilogia culturii, Lucian Blaga arată că: 
“stilul, atribut în care înfloreşte substanța spirituală, e factorul imponderabil prin care se 
împlineşte unitatea vie într-o varietate complexă de înțelesuri şi forme. Stilul, mănunchi de 
stigme şi de motive, pe jumătate tăinuite, pe jumătate revelate, este coeficientul prin care un 
produs al spiritului uman îşi dobândeşte demnitatea supremă, la care poate aspira. Un produs al 
spiritului uman îşi devine sieşi îndestulător, înainte de orice, prin «stil»”. 

În aceeași lucrare, Blaga accentuează asupra factorilor abisali, subconştienţi, atemporali, 
care îşi pun amprenta asupra produselor stilistice ale unei epoci: “Oricât de intențională sub 
unele aspecte, opera de artă e tocmai prin această pecete stilistică, mai adâncă, a ei, un produs al 
unor factori în ultimă analiză inconştienţi. Prin latura stilistică mai profundă, opera de artă se 
integrează astfel într-o ordine demiurgică neintenționată, iar nu în aceea a conştiinţei”. 

Pe de altă parte, stilul artistic, modalitate particulară a comunicării estetice, poate fi 
descifrat în totalitatea caracteristică a elementelor concret-senzoriale care alcătuiesc opera de 


artă (tehnică estetică, materialul, convenția artistică), în unitatea formei artistice a conţinutului. 
Aportul unificator al stilului este individualizarea creatoare. 

Manifestându-se astfel ca o capacitate specifică de creație, stilul individual e 
reprezentativ pentru artist ca ființă socială, care îşi impune, într-un spaţiu şi timp determinat, 
existența sa unică, originală, ireductibilă, pentru că “stilul, după cum scrie Tudor Vianu, e 
expresia unei individualităţi”. În afara determinărilor în care se însumează aspectele 
psihoafective ale creatorului şi exigenţele fuziunii dintre formă şi fond, asupra stilului individual 
al unui artist acționează particularitățile concret — istorice, ideal al epocii în care acesta trăieşte. 

În acest fel, stilul capătă o serie de însuşiri care depăşesc individualitatea şi sintetizează 
sugestiv valori reprezentative pentru întreaga sferă a culturii. Pe de altă parte, în unitatea 
originală a operei sale, creatorul înscrie totodată, mai mult sau mai puţin apăsat, şi o serie de 
particularități naționale, integrând în structurile operei şi forma mentis a națiunii din care face 
parte. 

În istoria culturii umane, au apărut, de asemenea, unități stilistice mai mari, cu surse 
social-istorice asemănătoare şi cu un ideal estetic comun, care au un caracter de universalitate ce 
asimilează, în mod convergent şi sintetic stilurile naționale. 

Stilul unei epoci racordează în timp destinul artistic al diferitelor popoare, sintetizând 

principalele domenii ale esteticului. Pentru N. Hartmann, stilul epocii este un model formal 
plăsmuit de către un sistem cultural, cu o evoluţie asemănătoare organismelor vii. 
Trebuie precizat, însă, că, între stilul individual, stilul naţional şi stilul unei epoci se stabilesc 
relații de interdependenţă. Astfel, în unitatea organică a operei de artă, geniul individual, creator 
de stil, se manifestă în acord cu orizontul şi originalitatea stilistică a epocii şi națiunii căreia 
artistului îi aparţine. 

Stilul individual se încadrează consubstanțial în ansamblul unei culturi, însă creația 
individuală are, la rândul ei, un rol activ, îmbogăţind cadrul stilistic în care apare cu o nouă 
experiență, cu o nouă expresie formală şi un nou conţinut. Spre deosebire de stil (în structura 
căruia e încifrat chiar mesajul operei), maniera se referă la ansamblul mijloacelor de expresie şi 
procedeelor folosite de un artist. În sens negativ, maniera sugerează reluarea permanentă a unor 
scheme formale datorate unor şcoli consacrate, precum şi lipsa de originalitate. 


Clasificări ale artelor 


Clasificările artelor reprezintă o chestiune prealabilă pentru discutarea specificului 
literaturii şi artei, a aspectului literar şi nonliterar, artistic sau nonartistic al unei creaţii. 

De remrcat că aceste clasificări se înmulţesc şi se diversifică o dată cu maturizarea 
gândirii estetice. 


Prima clasificare este aceea propusă de Aristotel, dar ele sporesc şi se capătă un caracter 
sintetic începând cu secolele XVIII-XIX. Aproape fiecare sistem estetic sau curent al artei sau 
literaturii de anvengură propune o clasificare proprie, care ordonează artele după anumite criterii 
ori principii proprii. 

Aristotel deosebeşte artele după materialul principal de expresie, după obiectul şi după 
procedeele cele mai importante folosite. După Aristotel, cele trei deosebiri pe care le prezintă 
imitaţia se referă la “mijloace, la obiectul de imitat şi la felul imitației”. 

Deosebirea după obiect este, însă, mai greu de susținut, un criteriu mereu reluat fiind 
specifice. 

Astfel, artele plastice se adresează toate văzului dar, în măsura în care domină forma, 
culoarea, relieful sau volumul — ele se diferențiază în grafică, pictură, sculptură şi arhitectură. 
Literatura foloseşte cuvântul şi a fost definită prin acesta. 

Clasificarea lui Aristotel implică şi existenţa altui criteriu: capacitatea reprezentativă 
(mimetică), măsura în care acea reprezentare e în stare şi îşi propune să imite realul. Clasificările 
ulterioare vor separa artele imitative (sau figurative) de cele nonimitative (non figurative). 

Hypolite Taine (în Psihologie de I'Art) defineşte opera de artă prin capacitatea de a 
exprima, prin intensificare şi concentrare, caractere esenţiale: “Opera de artă are ca scop să 
manifeste un anume caracter esențial sau reliefat, pornind de la o anume idee importantă, să-l 
manifeste mai clar şi mai complet decât o fac obiectele reale”. 

O altă clasificare e cea a lui Lessing, gânditor al iluminismului care se opune 
clasicismului, susținând teoretic importanța dramei burgheze, mult mai aptă, prin structurile şi 
modalităţile sale specifice să exprime cu mai mare fidelitate şi mobilitate diversitatea şi mişcarea 
sufletească decât tragedia clasică. 

În Laocoon sau despre graniţele dintre pictură şi poezie (1766) Lessing sublinia 
importanţa dramei, făcând distincția între literatură şi pictură. Lessing contestă posibilitatea 
comparării celor două arte şi arată că ele au un obiect şi mijloace deosebite. Astfel, poezia se 
ocupă de acțiuni şi este o artă analitică, dezvoltă o acțiune în timp, se bazează pe mişcare şi 
contrast. 

Pictura şi sculptura rețin un moment izolat dintr-o acțiune şi îl surprind simultan, sintetic, 
având drept principal obiect înfăţişarea corpurilor. Obiectul artelor plastice îl constituie, aşadar, 
corpurile reprezentate prin semne juxtapuse, în timp ce obiectul poeziei e acțiunea, mijloacele 
sale fiind scenele consecutive. Arta plastică, pe de altă parte, exprimă timpul doar indirect, cu 
ajutorul trupurilor, în timp ce poezia îl exprimă direct, cu ajutorul acțiunii. 

Lessing acordă întâietate literaturii — şi mai ales dramei, pentru capacitatea ei de a solicita 
mai bogat imaginația şi de a înfățişa mişcarea. Această idee, ca orice ierarhizare a artelor, este 
discutabilă, pentru că evoluţia artei a arătat că artele plastice pot depăşi frontierele pe care le 
trasează Lessing. Importantă rămâne în lucrare ideea unei diferențieri între arte după rolul pe 
care îl joacă timpul şi spaţiul. 

Lărgind această clasificare, există pe de o parte, arte în care rolul esenţial îl are timpul, 
succesiunea (literatura şi muzica) şi, pe de altă parte, arte ale spaţiului, ale simultaneităţii (artele 


plastice). Această diferenţiere nu este, însă, absolută, pentru că Lessing nu şi-a propus să 
construiască un “sistem al artelor”, ci doar a comparat două tipuri de artisticitate. 

Pe de altă parte, diferenţele stabilite de el nu se aplică spectacolului teatral sau 
cinematografiei. În acelaşi timp, artele succesiunii conţin şi ele elemente simultane (de exemplu: 
în muzică, pe lângă melodie, există orchestrația şi îmbinările timbrului), după cum şi literatura 
implică elemente simultane (romanele care au acţiuni paralele). 

În Critica puterii de judecată (1790), Kant propune o clasificare mai complexă, dar şi o 
sistematizare a tuturor artelor. Vorbind despre artele frumoase, despre genuri şi despre gustul 
artistic, Kant insistă asupra rolului dintre producerea artelor frumoase şi facultățile spiritului: 
“Pentru arta frumoasă s-ar cere deci putere de imaginaţie, intelect, spirit şi gust”. 

Domeniul artei, divizat de ştiinţă, comportă, după cum se ştie, o activitate dezinteresată, 
desfăcută de orice implicații empirice. Fiind concepută în sensul larg de meşteşug (tehne), arta 
este divizată în arte estetice şi mecanice. La rândul lor, “artele estetice” se împart în arte 
frumoase şi arte agreabile (povestirile menite să placă şi muzica de masă). În timp ce artele 
frumoase solicită judecăţi apreciative, artele agreabile se adresează senzaţionalului. 

Pentru clasificarea “artelor frumoase”, Kant oferă drept criteriu principal analogia cu 
vorbirea. După laturile comunicării verbale (cuvântul, gestul, tonalitatea) artele se împart în arte 
ale cuvântului (oratoria şi poezia), în arte ale formei (pictură, sculptură, arhitectură) şi în arte ale 
jocului frumos al senzaţiilor (muzica sau pictura pur decorativă). 

O altă sistematizare a artelor se întâlneşte în Estetica lui Hegel. Astfel, pentru Hegel, arta 
în general e întruparea sensibilă a ideii, iar ramurile artei se diferențiază după diferitele raportări 
în care se pot afla ideea şi întruparea ei, raportările dintre idee şi expresie. Pornind de la raportul 
dintre idee şi expresia ei, Hegel distinge trei forme principale de artă: arta simbolică, arta 
clasică şi arta romantică. 

Arta simbolică e acel tip de artă în care “ideea îşi caută încă adevărata expresie artistică”. 
Arta ce corespunde acestei căutări a expresiei e, în viziunea lui Hegel, arhitectura. În arta 
clasică, fuziunea idee — expresie e desăvârşită şi se exprimă prin sculptură. Arta romantică e 
“dominată de idee şi indiferentă la formă”. 

Dominarea ideii asupra formei se concretizează în trei etape, în poezie, pictură şi muzică. 
Hegel exprimă faptul că “arta simbolică se străduieşte să înfăptuiască unitatea între semnificația 
internă şi forma externă, că arta a găsit această realizare în reprezentarea individualității 
substanțiale, care se adresează sensibilităţii noastre şi că arta romantică, prin esenţa ei spirituală, 
a depăşit-o”. 

Un alt estetician german, Johannes Volkelt (Sistemul esteticii, 1925), stabileşte şase 
criterii ale clasificărilor artelor: 


1. Modul de percepere 

2. Conţinutul psihic, reprezentările şi emoțiile communicate, care despart artele obiective 
(plastica, literatura) în stare să creeze reprezentări precise, de cele non-obiective (muzica, dansul, 
arhitectura). 


Măsura în care materialul de expresie posedă formă în momentul în care e integrat în operă; după 
acest criteriu artele se împart în “producătoare de forme de gradul I” (muzica, pictura) şi în 
“producătoare de forme de gradul al II-lea” (literatura — cuvântul şi dansul — trupul uman) 

4. prezenţa sau absenţa unei intenții utilitare. Volkelt distinge, astfel, în cazul diferitelor arte, 
caracterul accidental al intenţiei utilitare (pictura, muzica, literatura) de sistemele în care intenția 
utilitară e inseparabilă de activitatea artistică (arhitectura, de exemplu). 

realizarea artistică a profunzimii şi a volumului. 

prezenţa şi folosirea culorilor. 

Mai târziu, în 1947, Etienne Souriau configurează un “sistem al artelor” pornind de la 
două criterii fundamentale. Primul criteriu îl constituie mijlocul de expresie folosit. Al doilea 
criteriu distinge două stadii diferite, artele de gradul prim şi artele de gradul secund, după 
absenţa sau prezența capacităţii reprezentative. Astfel, mişcării îi corespunde ca artă de primul 
grad dansul, iar ca artă de al doilea grad, pantomima. 

Se poate astfel observa că, în istoria esteticii, au existat mai multe criterii pe baza cărora 
au fost clasificate artele: 
simțurile, instrumentele perceperii operelor (Herder) 
mijloacele de reprezentare (cuvinte, tonuri, culori — Kant) 
caracterul spaţial sau temporal al fenomenului artistic 
obiectele reprezentării (ideile — Schopenhauer) 
relația de la idee la aparenţă (Hegel) 

Benedetto Croce concepe artisticul ca fenomen pur, spiritual, neparticularizabil. Arta e, 
pentru Croce, una singură: “Aşa-zisele arte nu au limite estetice, căci pentru a le avea, ar trebui 
să aibă existență estetică în particularităţile lor (...). În consecință, e absurdă orice tentativă de 
clasificare a artelor. Din moment ce nu au limite, ele nu sunt exact determinabile, prin urmare 
nici nu pot fi distinse din punct de vedere filosofic” (Estetica). 

Poziţia lui Croce porneşte de la premisa că opera de artă e individualizată, ireductibilă şi 
spirituală, este intuiție tradusă expresiv, deci necomparabilă şi independentă de modalităţile 
materiale. 

După cum se poate lesne observa, una din sursele principale ale dificultății clasificărilor 
în domeniul atât de imponderabil al esteticii este imposibilitatea de a trasa frontiere certe între 
arte sau între artă şi nonartă. 

Necesitatea  clasificărilor multiple, adoptate în funcție de unghiul cercetărilor 
reprezentative este singura atitudine în stare să respecte diversitatea faptelor de artă. 

În acest sens, lordul Kames susţine, încă în secolul al XVIII-lea, cu privire la teoria 
genurilor: “sensurile literaturii se amestecă unul cu altul întocmai ca şi culorile; sunt mai uşor de 
deosebit în tonurile lor intense, dar pot avea atâta diversitate şi atâtea forme diferite, încât nu 
putem spune niciodată unde se sfârşeşte o specie şi unde începe alta”. 


Sinteza artelor 


Încă de la începuturile dezvoltării artei au apărut îmbinări şi paralelisme între arte. Astfel, 

dansul a constituit încă de la început o armonizare a muzicii cu arta plastică, unificate prin ritm, 
în timp ce spectacolul teatral reuneşte literatura, muzica, dansul, plastica. 
Din punct de vedere istoric, se poate constata că, de la sincretismul primitiv, în care arta se 
amestecă cu activitatea productivă şi cu cea magică, s-au succedat perioade artistice ce au 
încercat să delimiteze artele, cu altele care au tins spre fuziunea acestora, aspirând spre o “artă 
totală”, atotcuprinzătoare. Astfel, gândirea estetică se preromantică se reîntoarce, (în secolul 
XVIII) la aspiraţia către “arta totală”. 

În acest fel, Schiller distinge limbajele artistice, dar vorbeşte de un fenomen în care ele se 
pot întâlni: “Diferitele arte devin din ce în ce mai asemănătoare în efectele lor asupra spiritului, 
fără schimbări în graniţele lor obiective. Muzica, în forma ei perfectă, devine plastică şi ne 
impresionează cu forţa liniştită a artei antice, arta plastică, în stadiul ei perfect, trebuie să devină 
muzică şi să ne mişte prin prezenţa ei imediat senzorială. Poezia trebuie să capete forța de 
captaţie a muzicii şi să ne înconjoare cu claritatea liniștită a sculpturii”. În viziunea lui Schiller, 
comunicarea limbajelor artistice se efectuează prin păstrarea specificităţi. 

La romantici, e urmărită fuziunea artistică, astfel încât drama muzicală e, în acelaşi timp, 
muzică, poezie, spectacol, adică un întreg artistic polivalent. Începând cu simbolismul, 
îmbinările şi căile de comunicare dintre arte sunt căutate cu insistență, pentru ca astăzi graniţele 
dintre arte să fie mai mobile şi mai fluctuante ca oricând, iar formele de sinteză foarte diverse. 

Din altă perspectivă îmbinările artistice pot fi discutate după diferitele arte între care se 
produc, fie că e vorba de cupluri estetice (literatură/ muzică, literatură/ plastică, muzică/ 
plastică)sau de combinaţii mai complexe, între arte numeroase (teatrul, filmul). 


Literatura şi muzica 


Adesea muzica a evoluat în armonioasă unire cu literatura. În muzica dramatică, de 
exemplu, oratoriul a creat o sinteză între un poem (de proveniență biblică) şi comentariul său 
muzical. În secolul al XVII-lea a fost creată în Italia opera, o formă nouă de îmbinare între 
muzică şi literatură, de mare popularitate. La început, opera a acordat întâietate muzicii, pentru 
ca mai târziu lucrurile să se schimbe. 

În secolul al XIX-lea, creând drama muzicală, Wagner impune un nou raport între 
muzică şi literatură, în care inegalitatea dintre aceste două arte dispare. În drama muzicală, 
procedeul laitmotivului are rostul de a strânge raporturile dintre muzică şi text, de a trasa muzical 
un fir al acţiunii sau un mijloc de caracterizare. 

Raporturile dintre literatură şi plastică pot fi urmărite de la fresca având un caracter 
narativ şi până la benzile desenate. În cazul frescei, firul narativ e doar pretextul pentru crearea 
unor valori plastice, în timp ce ilustraţia de cărți rămâne dependentă de text. Cel mai important 
exemplu de sinteză a artelor e cinematograful. Filmul creează astfel o sinteză efectivă între mai 
multe arte, ale căror componente nu mai pot fi izolate, ele integrându-se în întregul operei. 
Cuvântul are, în film, o valoare funcțională, ca şi imaginea sau sunetul de fond. 


Fiecare componentă a filmului, completată de celelalte, îşi amplifică limbajul în raport cu 
ele în cadrul montajului. În schimb, în cazul Ziedului, de exemplu, apreciem mai mult muzica 
unui lied când cunoaştem poezia, dar poemul şi muzica trăiesc separat. 


Rolul tehnicii în dezvoltarea artelor 


Exemplul — foarte elocvent şi ilustrativ - al cinematografului demonstrează importanţa pe 
care o are dezvoltarea tehnicii (a proceselor) în evoluţia artelor. 

Ponderea estetică a tehnicii diferă de la artă la artă. Astfel, prin intermediul dezvoltării 

tehnicii, cinematograful a descoperit soluţii estetice viabile, perfecționându-se continuu limbajul 
artistic al filmului. De asemenea, prin intermediul radioului, expresia literară este receptată pe 
plan auditiv, creându-se astfel condiţii speciale pentru scriitori în difuzarea operelor lor. 
Nu se poate vorbi despre un număr fix de arte, pentru că, alături de artele vechi şi bine 
diferențiate (muzică, literatură, pictură etc.), al căror limbaj se modifică şi el istoric, diversele 
sinteze sau evoluția tehnică prilejuiesc apariţia unor arte noi, cu mijloace proprii de expresie şi cu 
un mod specific de construcție. Astfel, fotografia devine şi ea o artă, în măsura în care (prin 
retuş, cadrare sau selectivitate) reuşeşte să interpreteze realitatea prin unghiul unei individualități 
artistice. 

Pe lângă artele cu un profil bine definit sau pe lângă acelea apărute prin sinteză şi 
dezvoltare tehnică, mai există şi domenii care se învecinează cu arta (de exemplu, spectacolul de 
estradă). 

Existenţa interferenţelor dintre diferitele arte demonstrează, în mod clar, imposibilitatea 
trasării unor limite stricte între artistic şi non-artistic. Sintezele între arte, rolul tehnicii, ca şi 
zonele de frontieră artistică demonstrează caracterul impropriu al excesivelor sistematizări ale 
artelor. 


Procesul de creaţie artistică 


Procesul creaţiei artistice, act specific prin care iau naştere operele de artă, reprezintă un 
domeniu foarte important al esteticii. Primul obiectiv al oricărui dmers cu privire la creația 
artistică este explicarea esenței impulsului creator, foarte dificil de circumscris sau de explicat, 
căci, după cum observa esteticianul N. Hartmann “nimic nu este mai obscur şi mai misterios 
decât activitatea artistului creator”. Au existat, se ştie, numeroase puncte de vedere în privința 
procesului de creație. 


Astfel, Platon, în Jon pune accentul asupra factorilor iraționali ai creaţiei, considerând că 
poeţii nu sunt decât nişte instrumente, mai mult sau mai puțin pasive, ale vocii divine, care le 
dictează mesajul operei: “zeul răpeşte mintea poeţilor pentru a-i folosi, ca şi pe cântăreții de 
oracole sau ca pe ghicitorii divini, drept slujitori ai săi, astfel că noi, care îi ascultăm, trebuie să 
ştim că nu acei ieşiţi din minți grăiesc lucruri atât de preţioase, ci zeul însuşi ne vorbeşte prin ei”. 
În epoca modernă, aceasta idee a artei şi a procesului de creaţie a căpătat alte accepţiuni şi 
sensuri. Sigmund Freud susţine, de exemplu, că actul creator nu e decât manifestarea superioară, 
sublimată a instinctelor refulate ale artistului, în timp ce Bergson consideră că în procesul 
creaţiei un rol deosebit de important îi revine intuiţiei. Suprarealismul (prin Andre Breton şi nu 
numai) a supralicitat rolul inconştientului şi al hazardului în actul creator, în timp ce, cu un veac 
înainte, Schopenhauer a postulat importanţa voinței, ca factor determinant al creaţiei. 

În determinarea procesului de creaţie un rol important îl joacă o serie de factori obiectivi 
şi subiectivi. Între factorii obiectivi trebuie amintit caracterul istoric al creaţiei. Istoricitatea 
procesului creator trebuie înțeleasă în sensul dependenței artistului de o anume epocă sau 
perioadă, al apartenenţei sale la un ideal artistic sau filosofic, la normele estetice ale unui timp 
specific. 

Această trăsătură (şi în acelaşi timp factor determinant al procesului creator), 
istoricitatea, se dezvăluie atât din punct de vedere general, teoretic, cât şi la nivelul mijloacelor 
de expresie, al tehnicilor de creație, prin intermediul cărora se produce evoluția şi progresul 
artelor. 

Alţi factori determinanți pentru procesul creator sunt de ordin social, filosofic, etic sau 
cultural. Aceşti factori sunt indirecți, pentru că nu au o influență directă, nemijlocită asupra 
creaţiei, aceasta fiind guvernată de propriile ei legi, intrinseci, care imprimă operei o anume 
configurație. 

Pe lângă aceşti factori obiectivi, se pot observa şi o multitudine de factori subiectivi, care 
tin de natura, structura, formația creatorului. Un element al subiectivității creatoare, cu o valoare 
extrem de importantă în realizarea operei îl constituie ponderea diferențiată acordată concret- 
senzorialului, afectivului sau raţionalului. 

Dacă preponderent este factorul rațional, opera va fi mai bine articulată, va avea mai 
multă rigoare logică şi un mai pronunțat mesaj ideatic. Dimpotrivă, atunci când factorul afectiv, 
senzorial devine precumpănitor, opera se va supune legilor fanteziei, imaginaţiei, visului. În 
general, senzorialul, concretul şi raţionalul se află într-o relaţie de interdependenţă în opera de 
artă, însă într-un echilibru instabil, în proporții diferite, greu de cântărit. 

De altfel, unitatea specifică actului creator se manifestă nu numai în antinomia 
rațional/senzorial. Pot fi identificate şi alte dualități asemănătoare, constitutive creaţiei artistice 
cum ar fi: concret/abstract, spontan/elaborat, reflecție/emoţie, particular/general. Din această 
perspectivă, opera de artă trebuie privită ca o realitate vie, dinamică şi omogenă, pentru că, în 
fiecare dintre antinomiile prezentate se poate oglindi desfăşurarea întregului proces artistic. 

Se poate reconstitui demersul creator urmărindu-se, de exemplu, modul în care se îmbină 
ideea şi sentimentul, factorul rațional şi cel afectiv. Din amestecul de judecăţi, idee şi sentiment, 


luciditate şi frenezie creatoare se vor produce, grație unei ideații sensibile şi unei viziuni 
integratoare, anumite imagini artistice. 

Aceste imagini artistice vor fi selectate şi ordonate după criterii de valoare şi aderență la 
context, după o logică intrinsecă, determinată de chiar devenirea operei respective. Reuşita sau 
nereuşita unei anumite opere vor fi considerate într-o măsură covârşitoare de talentul şi gustul 
creatorului, de exigenţa şi autocontrolul pe care şi le impune, pentru a evita convenţionalismul, 
facilul, manierizarea. 

G. Lukacs, în Estetica (I, p. 575) notează, în legătură cu dialectica subiectului/obiectului 
în procesul creaţiei: “Subiectul particular al artistului în vederea transformării subiectivităţii sale 
— trebuie să se dăruiască cu toate forțele în procesul creaţiei. 

Reuşita acestuia — presupunând talentul — depinde tocmai de faptul dacă, şi în ce măsură, 
artistul e capabil nu numai de a şterge din el ceea ce e numai particular şi de a găsi şi a desluşi în 
sine însuşi nivelul generic, ci, mai curând, de a-l face pe acesta accesibil trăirii ca esență tocmai a 
personalităţii sale, ca centru organizator al relațiilor ei cu lumea, cu istoria, cu momentul dat din 
procesul de dezvoltare a omenirii şi cu perspectiva ei de mişcare — şi anume, tocmai cu expresia 
cea mai adâncă a reflectării lumii întregi”. 

Pe lângă elementele iraționale, greu de circumscris logic, există, în procesul creației 
numeroase aspecte raționale; astfel, dacă în momentul inspirației precumpănitoare sunt 
elementele iraționale, afective, în procesul elaborării şi al execuţiei predomină factorii rațional, 
acele acte ale gândirii latente cum le defineşte J. Volkelt: “Trebuie deosebit între actele de 
gândire orientate în chip conştient către cunoaştere şi între efectul latent al unor acte de gândire 
executate mai înainte, între rânduirea conştientă a reprezentărilor conform categoriilor devenite 
habitudini ale minţii, între înlănțuirea actelor de cunoaştere prin categoria şi funcțiunea 
involuntară a categoriilor în unele acte, care nu aparțin cunoaşterii”. 

Complexitatea actului creator necesită delimitarea unor momente caracteristice din care 
acesta se compune. Etapele procesului de creaţie corespund dinamicii sale şi urmăresc evoluţia 
gândirii artistice de la stadiul inspirației, incipient, până la acela al execuţiei, i.e. faza finală. 
Desigur, fiecare artist parcurge în mod diferit etapele procesului creator, în conformitate cu 
structura sa psihoestetică şi cu tehnica de lucru pe care şi-a apropriat-o; astfel, unii creatori pun 
accentul pe inspirație, alții pe execuţie. Această opțiune diferențiată scoate în relief unitatea 
momentelor care alcătuiesc momentul creator, interdependent şi corelarea acestui moment în 
cadrul întregului. 

În Estetica sa, Tudor Vianu sintetizează astfel momentul procesului creator: “Pentru ca 
opera de artă să ia naştere este necesară mai întâi o stare de pregătire, în timpul căreia conştiinţa 
asimilează şi dezvoltă materialele şi facultăţile cu ajutorul căreia opera se va clădi. Dincolo de 
această stare, apare clipa fulgerătoare a inspirației, sinteză provizorie şi spontană a materialelor 
pregătirii, pe care conştiinţa o primeşte ca dar al inconştientului. Rodul inspiraţiei evoluează, 
dezvoltându-se, transformându-se sau primind grefa unor alte inspiraţii. Este ceea ce cu un 
cuvânt se numeşte faza de invenție. În fine, concepţia operei trebuie realizată într-un material 
oarecare, folosind anumite procedee tehnice: execuția încheie aşadar procesul”. 


Pregătirea : există două tipuri de pregătire a unei opere. O pregătire neintenționată, care 
nu vizează în mod expres şi limpede o finalitate creatoare, şi o pregătire intenționată, al cărei 
scop e acela de a acumula un anumit material în vederea prelucrării sale estetice. În cazul 
pregătirii neintenționate, faza de pregătire coincide cu experiența generală acumulată de artist, 
biografică (evenimente, amintiri, emoții trăite) sau culturală. 

Expresia artistică se constituie din toate evenimentele biografice şi culturale trăite de un 
artist. Lucruri, imagini, fapte se acumulează în memoria creatorului, fără ca acesta să aibă 
percepția lucidă că experienţele de un astfel de gen ar putea constitui surse ale operei. Acestor 
experiențe trăite li se adaugă experienţa culturală a artistului formată prin contactul nemijlocit cu 
valorile artistice şi filosofice ale predecesorilor lor, aceste acumulări având un caracter virtual, 
potențial pentru crearea operei artistice. 

Pregătirea intenționată se constituie din ansamblul unor date care să slujească elaborării 
operei. 

Inspirația e o stare psihologică favorabilă actului creator, care se caracterizează printr-o 
maximă disponibilitate, prin autorevelare în plan subiectiv a unor trăiri latente. Printre stările 
conexe inspirației se pot distinge sentimentul spontaneității, al necesităţii şi freneziei afective. 
Revelarea acestor trăiri lăuntrice latente atrage după sine eliberarea unor energii specifice 
emotive care pot lua forma concretă a unei idei sau a unei stări afective, cu dimensiuni patetice, 
detensionate. Sentimentul spontaneităţii apare în acelaşi timp cu acela al necesităţii. 

Friedrich Nietzche, încerca să definească momentul inspirației, înregistrând amestecul de 
învolburare afectivă, energie şi dinamism pe care această stare îl presupune: “Cuvântul: revelaţie, 
luat în sensul că deodată ceva se revelează vederii sau auzului nostru, cu o nespusă precizie, cu o 
inefabilă delicateţe, «ceva» care ne zguduie până în adâncul ființei noastre — acest cuvânt este 
expresia realității exacte. Asculţi şi nu cauţi, iei, fără să te întrebi cine dă. Asemeni unui fulger, 
gândirea izbuteşte deodată, cu o necesitate absolută, fără şovăire sau căutare. Niciodată n-a 
trebuit să aleg. Este o încântare, în timpul căreia sufletul nostru cuprins de o nemăsurată tensiune 
se uşurează uneori printr-un torent de lacrimi (...) este un extaz care ne răpeşte nouă înşine, 
lăsându-ne percepția lăuntrică a mii de fiori delicați, care ne fac să vibrăm în întregime (...) Este 
o plenitudine de fericire, în care extrema suferinţă şi groază nu mai sunt resimțite ca un contrast, 
ci ca părți integrante şi indispensabile, ca o nuanță necesară în sânul acestui ocean de lumină”. 

Dintre toate facultățile care compun structura artistică, cele mai active în timpul 
inspirației sunt vibrația afectivă şi fantezia creatoare. Această impresie de spontaneitate şi 
necesitate care se degajă din momentul inspiraţiei i-a făcut pe mulți să-l considere din specia 
miraculosului sau supranaturalului. 

O poziţie refractară faţă de inspirație a adoptat, între alții, E.A.Poe, care susține, 
referindu-se la elaborarea poemului său Corbul, că rolul inspirației a fost nul: “opera a mers pas 
cu pas către desăvârşirea ei, cu consecvenţa rigidă a unei probleme de matematică”. Cu toate 
absolutizările sau negațiile pe care le-a generat, inspirația e o realitate incontestabilă a procesului 
creator. Rolul hotărâtor în apariția inspirației îi revine acumulărilor, sedimentărilor succesive, 
forța motrice a inspirației fiind conţinutul depozitat de-a lungul timpului în memorie şi reactivat 
în conformitate cu imperativele idealului estetic sau al mesajului operei. 


Inspirația reprezintă, aşadar, acel salt calitativ ce se naşte din acumulările cantitative 
caracteristice pregătirii, dar, în configuraţia ulterioară a operei ea nu e decât un impuls primar, 
care va fi amplificat şi dezvoltat de invenţie. 

Invenţia e cea care dezvoltă germenele operei, prin contribuţia sporită a factorului 
rațional, a intelectului. Se poate aprecia că opera va deveni, prin intermediul invenției, un tot 
organic şi coerent, autorul apelând la resursele sale intelectuale pentru a căuta soluţii optime şi 
moduri noi, plauzibile, de adaptare a formei la fond, a expresiei la conținutul afectiv şi ideatic. 
Din această perspectivă, invenţia trebuie înţeleasă atât ca un proces evolutiv în sfera gândirii 
artistice, cât şi ca un lanţ de descoperiri la nivelul structurii, al logicii formale. Pe de altă parte, 
deşi invenția anticipează execuția, ea nu trebuie înfăţişată doar ca derulare pur mentală, pentru 
că, în general, invenţia şi execuţia se împletesc. 

Igor Stravinski, într-un eseu intitulat Poezia muzicală observă că “faptul de a inventa 
implică necesitatea unei descoperiri şi a unei realizări. Ceea ce imaginăm nu ia în mod 
obligatoriu o formă concretă şi poate rămâne în stadiul virtualităţii, în timp ce invenția nu este de 
conceput în afara traducerii ei în fapt”. 

Stimulată de germenele inspirației, invenția poate să urmeze mai multe direcții, în funcție 
de modul în care se configurează opera pentru autorul ei. Cea mai obişnuită modalitate este 
conturarea operei pornind de la general la particular; în acest sens, artistul e în posesia unei idei 
generatoare (subiect, imagine, succesiune de stări etc.) şi trece la structurarea părților 
componente, în măsura aderenţei lor la această idee — sursă. 

Adesea, însă, procesul artistic e invers, căci din detalii, din imagini fragmentare, artistul 
ajunge să cristalizeze o construcție globală, unitară şi coerentă. De asemenea, se poate întâmpla 
uneori ca creatorul să descopere o continuare pe care nu o prevăzuse la început sau pe care inițial 
o ignorase. Această continuare poate fi congruentă cu viziunea generatoare (ceea ce conferă 
operei unitate) sau poate fi divergentă. 

Cu toată consecvența pe care o reclamă din partea artistului, invenţia nu e rezultatul unui 
calcul, al unui raţionament structurat, rigid. Chiar dacă acționăm cu prudență, cu simţ al măsurii 
şi cu un pronunțat sentiment al formei, creatorul poate fi pus uneori în fața unor elemente 
imprevizibile, pe care va încerca să le surmonteze, fie înglobându-le în configurația propriei 
opere, fie eliminându-le, evitându-le. 

Execuţia e ultima fază a procesului creator, etapă în cadrul căreia se trece la realizarea 
propriu-zisă a lucrării, la materializarea proceselor anterioare, într-o expresie concretă, 
comunicabilă. 

Datorită faptului că operele de artă sunt destinate receptării, se adresează unui public, 
artistul îşi va organiza viziunea internă în direcţia receptării adecvate a propriului mesaj, fără a 
deforma puritatea originară a intenției sale, păstrând-o într-o deplină autenticitate. Un deziderat 
important al realității complexe creator/ receptor de artă este păstrarea unui echilibru relativ 
între ermetismul şi valoarea intrinsecă operei şi accesibilitatea ca criteriu de validare publică a 
oricărei creaţii. 

Cizelarea, desăvârşirea tehnicii de execuţie e un proces îndelungat, anevoios, care 
pretinde exercițiu, căutare de sine, exigență estetică şi autocontrol. Se poate constata, în 


concluzie, că etapele, momentele procesului creator nu sunt izolate, ci dimpotrivă, strâns legate 
între ele, într-o relație de interdependență fecundă, benefică pentru unitatea şi coerenţa 
produsului estetic. E de la sine înțeles, pe de altă parte, că aceste etape sunt parcurse în mod 
diferențiat de creatori diverşi prin structura lor afectivă şi spirituală. Tudor Vianu remarca, de 
altfel, că: “e greu a distinge în munca execuţiei unde încetează lucrarea tălmăcirii de sine a 
artistului şi unde începe opera tălmăcirii pentru alții. Aceste două activități ale organizării 
expresive se confundă mai tot timpul”. Observaţia lui Vianu este în sine adevărată, pentru că 
execuţia nu reprezintă o transcriere mecanică a acumulărilor rezultate din invenţie, ci o 
continuare, o desăvârşire şi o amplificare a lor. 

Prin intermediul execuţiei, artistul vizează mai ales obținerea unității structurale a operei, 
în scopul desăvârşirii capacităţii sale de comunicare artistică. De altfel, pe măsură ce tehnica 
unui artist se perfecționează, se desăvârşeşte, devine mai subtilă, se dezvoltă şi posibilitățile sale 
de a se exprima mai nuanţat, mai exact, sporind şi şansele de a fi înțeles de publicul receptor. 


RECEPTAREA ESTETICĂ 


Sociologii artei nu studiază fenomenele artistice şi literare în mod izolat, ca entități, ci 
consideră că, într-un fel sau altul, într-o măsură mai mică sau mai mare, operele, stilurile, 
formele şi curentele artistice sunt produsele mediului social. În domeniul istoriei literaturii şi 
artei, de exemplu, o serie de autori au valorificat explorarea biografiei artiştilor, diferitele 
influenţe suferite de ei, investigând astfel acea zonă de interacțiune între social şi artistic. Critica 
literară din a doua jumătate a secolului al-XIX-lea punea accentul mai ales pe relația autor — 
epocă — societate, relație care se configura prin unii factori genetici ca mediu — moment — rasă 
(Taine) sau pe unele date biografice individuale (Brandes, Sainte-Beuve, Gherea). În ultimele 
decenii ale secolului XX problemele procesului de creaţie şi ale mesajului specific fiecărei opere 
literare sunt abordate dintr-o perspectivă mult mai complexă. 


O contribuţie substanțială în planul studiului imactului dintre operă — cadru social şi 
cititor a avut-o scriitorul şi sociologul francez Lucien Goldmann. Concepţia lui Goldmann 
despre cultură şi societate s-a cristalizat printr-o însumare continuă de idei desprinse atât din 
gândirea hegeliană, cât şi din filosofia şi estetica lui G. Lukacs. 

Cu toate acestea, metodologia critică a lui Goldmann se defineşte şi printr-o permanentă 
raportare la fenomenologie, existențialism şi psihanaliza de factură freudiană. L.Goldmann 
pleacă de la premisa că actul de creație este expresia unui comportament uman semnificativ. El 
poate fi explicat prin anumite legi genetice, valabile şi pentru alte tipuri de comportamente. 
Adept al metodei dialectice, criticul francez observă că “studiul genetic al unui fapt uman 
implică întotdeauna şi în aceeaşi măsură istoria sa maternă şi istoria doctrinelor care o privesc”. 
(Sciences humaines et philosophique). Elementele constitutive ale metodei de concretizare 
promovate de Goldmann îşi capătă valoare specifică numai în măsura în care e cunoscut locul pe 
care autorul îl acordă colectivităţii în modelarea unei viziuni coerente despre lume, existentă în 
operele de artă sau de filosofie. După opinia lui Goldmann, scriitorii cei mai reprezentativi sunt 
aceia care exprimă o viziune despre lume, apropiată în cea mai mare măsură de conştiinţa unei 
clase. 

Criticul structuralist şi sociolog nu neagă independenţa relativă a individului în raport cu 
grupul social din care face parte. Faptul că între viziunea individului despre lume şi aceea a 
grupului nu există o echivalență totală se explică fie prin receptivitatea faţă de unele idei ce 
aparțin altui grup, fie prin lărgirea limitelor reale ale conştiinţei, datorită orizontului general de 
cunoaştere existent într-o anumită epocă. 

Autorul precizează că “orice grup social constituie un subiect transindividual a cărui 
acțiune tinde să rezolve un număr mai mare sau mai mic de probleme, adică să transforme 
realitatea într-un sens mai favorabil aspirațiilor şi nevoilor sale, înțelegând că orice individ face 
parte dintr-un anumit număr de grupuri sociale, ceea ce înseamnă un anumit număr de subiecți 
transindividuali”. 

În funcţie de aceste principii, opera literară nu mai este considerată de Lucien Goldmann 
ca o creaţie individuală, ci ca o “creaţie colectivă a unui subiect transindividual privilegiat. 
Noţiunea de individualitate semnifică, în viziunea lui Glodmann, nu numai o depăşire a unui eu 
creator, ci şi conexiunea mai largă a acestuia cu modul general de gândire dintr-o anumită 
perioadă istorică determinată. 

Goldmann observă, pe de altă parte, faptul că “determinismul pozitivist sau raționalist 

explică realitatea prin trecut, în timp ce structuralismul fenomenologiei tinde să o explice, în 
primul rând şi chiar în exclusivitate, prin prezent”. 
De asemenea, chiar dacă unii critici, ca Sartre, de pildă, explică opera ca o intenție, ca o 
proiecție spre viitor, Lucien Goldmann consideră acest factor puţin relevant pentru semnificația 
globală a creaţiei literare. Goldmann remarcă, în acest sens că “opera creativă este nu numai 
deopotrivă opera cea mai personală şi cea mai sociabilă, dar ea este cea mai personală, tocmai 
pentru că este cea mai socială şi invers”. 

Metoda genetică de inspiraţie sociologică adoptată de Goldmann duce, în acest fel, la un 
tip de critică analogică. 


Fidel metodei sale, criticul caută în opera literară sau artistică datele unei structuri 
mentale care se relevă atât la nivelul individului, cât şi la nivelul grupului. Se poate aprecia însă 
că omologia între individ şi grup social nu este relevată prin informația de conținut oferită de 
text, ci prin relația dintre cele două viziuni globale asupra lumii, cercetate în funcție de această 
schemă metodologică: “În realitate, relaţia dintre grupul creator şi operă se prezintă, de cele mai 
multe ori, după modelul următor: grupul constituie un proces de structurare care eliberează în 
conştiinţa membrilor săi tendințe afective, intelectuale şi practice în căutarea unui răspuns 
coerent problemelor puse de relaţiile lor cu natura şi de relaţiile lor interumane” (Pour une 
sociologie du roman). 

Dacă anumite categorii mentale există în cadrul grupului doar ca o tendință spre o 
anumită coerență denumită de critic viziune asupra lumii, el recunoaşte în schimb că aceasta nu 
capătă o unitate deplină decât în cazul marilor scriitori al căror univers imaginar se suprapune 
peste cel al grupului. Opera nu apare astfel doar ca un proces de reflectare a unei realități sociale, 
ci ca un element constitutiv al acesteia. 

Goldmann emite şi judecăți de valoare: caracterul mediocru sau statutul de excepție al 
unui text rezultă din claritatea cu care aceasta exprimă viziunea grupului, adusă în starea de 
coerență maximă. În acest sens, adeptul structuralismului genetic consideră că singura critică 
valabilă aste aceea “care pune opera în relaţie cu o viziune a lumii exprimată în concepte, adică 
cu o filosofie”. Structuralismul genetic al lui Goldmann pleacă de la viziunea emanată de operă, 
integrată într-o altă viziune globală mai largă, specifică unui grup căruia îi aparține viziunea-— 
matcă. 

Demersul structuralist poate reface demersul invers, pornind de la structura—matcă, 
pentru a degaja în cele din urmă sensurile operei. Cele două trepte ale metodologiei genetice se 
bazează pe două demersuri: comprehensiunea şi explicarea. 

Comprehensiunea are în vedere doar detectarea sensurilor operei, în timp ce explicarea 
presupune integrarea acesteia într-o structură mai cuprinzătoare, destinată să releve omologia 
cuvântului imaginar şi cel real dintr-o anume epocă. În acest fel are loc o decupare a obiectului 
estetic (opera literară) desprins(ă) dintr-o realitate eterogenă, nediferenţiată şi detectarea 
elementelor ei esenţiale. 

După această primă operaţiune, se produce actul de inserție în structura— matcă, aptă să 
ducă la explicarea cât mai riguroasă a operei: “orice studiu serios comprehensibil şi explicativ al 
unei structuri literare sau sociale trebuie să se situeze în mod obligatoriu în două planuri diferite, 
acela al descrierii comprehensive cât mai exacte a structurii obiectului ales şi acela al descrierii, 
prescurtate şi generale, structură care îl înglobează nemijlocit”. 

Exemplele oferite pentru ilustrarea metodei sunt restrânse: unul dintre acestea se referă la 
sublinierea structurilor tragice ale Cugetărilor lui Pascal, prin punerea în relație a acestei opere 
cu orientarea religioasă a jansenismului. În studiul despre Structura tragediei raciniene, criticul 
relevă elementele componente ale viziunii tragice prin relația dintre divinitate, om şi lume, 
menită să reliefeze caracterul insolubil al conflictului. 

Studiul amintit pleacă de la un postulat (viziunea tragică) şi se bazează pe un decupaj de 
texte raciniene realizat în mod arbitrar, pentru a acredita o idee enunțată de la bun început. Dacă 


în Structura tragediilor raciniene Goldmann pune accentul pe actul de comprehensiune a operei, 
în Introducere în problemele unei sociologii a romanului, atenţia criticului se deplasează pe 
procesul de explicare. Ca sociolog al literaturii, Goldmann are meritul de a fi atestat, într-o 
manieră mai convingătoare unele afirmații cunoscute despre scriitorii clasici sau moderni. Se 
poate aprecia cu detulă îndreptăţire că, în cazul lui Goldmann metoda e mai importantă decât 
rezultatele obținute. Lectura omologică practicată de Goldmann trebuie să țină seama şi de 
valorea estetică intrinsecă a operei literare studiate. 

Pe parcursul dezvoltării sociologiei artei abordarea genetică şi funcțională a relațiilor 
reciproce dintre artă şi societate se întregeşte şi cu analiza structuralistă şi cu cercetarea stilistică, 
metode fecunde şi, în acelaşi timp, de o eficiență incontestabilă, folosite pentru delimitarea 
locului unei anumite creaţii în contextul care a generat-o şi pe care ea îl influenţează prin 
valoarea şi forţa ei de presuasiune. Faptul că nu întotdeauna se atinge esenţa fenomenului estetic 
prin intermediul investigaţiilor sociale se datorează fie aplicării unei perspective extrinseci 
asupra operei (condiţii, factori, mediu genetic sau influenţă şi funcții sociale) fie împrejurării că 
şi atunci când se referă direct la operă, ea e investigată doar ca simptom al epocii, ca reflectare 
strictă, rigidă a ei. 

De asemenea, anchetele de sociologie a artei şi literaturii legate de mass media şi 
realizate pe bază de chestionare, deşi sunt semnificative, duc uneori la rezultate sumare, 
convenţionale. Spre exemplu aşa numita metodă content analysis consideră materialul artistic şi 
literar ca un document specific realității şi cercetează o anumită cantitate de opere literare sau 
artistice de acelaşi fel, confruntând rezultatele observaţiilor cu rezultatele statisticii sociale, 
pentru a afla în ce măsură textele respective oglindesc situaţii sociale reale şi felul cum 
înregistrează schimbările survenite în viața socială. 

O asemenea perspectivă presupune o viziune funcționalistă asupra operei, însă neglijează 
aspecte ale creaţiei artistice percum geneza, structura, aspectul valoric etc. 

Un alt obiect al sociologiei artei îl reprezintă canalele comunicative în masă (instituţiile, 
aparatele care transmit informația artistică sau literară). Sociologia artei practicată de pe poziții 
riguroase demonstrează că receptorul, fiind membru al unor grupuri (familie, colectivitate de 
muncă, grup de prieteni etc.) nu judecă o operă de sine stătătoare, într-o totală autonomie, ci sub 
influenţa acestor grupuri sociale, ceea ce duce la concluzii semnificative privind locul, rangul, 
rolul şi funcția socială a operei, dar şi apropierea de valoarea acesteia. 

Există însă numeroase interacțiuni între artă şi noțiunea de social. Pătrunzând în spațiul 

esteticii, noţiunea de social s-a “estetizat”. Socialul, înțeles drept reflectare concretă a existenţei 
reale a oamenilor, devine astfel artistic. 
Socialul artistic trebuie luat în considerare în conformitate cu un sistem propriu de exigente, 
pentru că el reflectă în mod aproximativ unele stări sociale date, el configurând o reprezentare 
mediată, aluzivă a socialului real, reţinând doar acele elemente considerate semnificative, 
relevant pentru funcţionarea mecanismului social. În domeniul creaţiei, socialul constituie o 
structură specific estetică şi prin aceasta el devine, în fond, funcționalitate artistică autonomă. 
Autonomia artei nu exclude însă relația dintre interioritatea operei şi realitatea exterioară, 
socială. 


Funcţia estetică 


Ion Pascadi, în lucrarea Nivele estetice arată că, în general, termenul de funcție estetică sau 
artistică e utilizat pentru a desemna rolul pe care o operă de artă îl exercită asupra dezvoltării 
genului, ramură sau chiar artă in general, locul ei în ansamblul culturii, ca şi cadrul educaţiei 
estetice, dar şi efectele spiritualității directe şi indirecte şi rangul operei într-o ierarhie bine 
determinată. 

Į. Pascadi afirmă, astfel, că: “Funcţia este în primul rând intrinsecă, depistarea ei se face cel mai 
bine dinăuntrul ei, ea este indisolubil legată de structura şi compoziţia operei, fiecare element 
având, în acest sens, importanţa sa. Unitatea, coeziunea, interrelația părților cu întregul îi asigură 
viața, şi funcționalitatea exterioară depinde deci de viața internă, de măsura în care avem de-a 
face cu un organism viu, dinamic (...). Vom defini deci funcţia artistică a unei opere sau a unui 
curent drept însăşi existența în mişcare şi câmpul de posibilitate pe care tocmai această 
dinamicitate îl oferă pentru alăturarea rolurilor, efectelor şi rangurilor pe care opera sau curentul 
respectiv le pot dobândi”. 

Pe de altă parte, pe măsură ce se ajunge la nivelul individualității creatoare se poate 
identifica funcția estetică a procedeelor şi mijloacelor folosite în ansamblul artistic al creaţiei 
respective. 


Personalitatea artistică 


Varietatea structurilor artistice e foarte mare, existând astfel foarte multe tipuri de 
creatori: intuitiv, vizionar, plasticizant, demoniac, simpatetic etc. Se poate chiar afirma că fiecare 
artist reprezintă o excepție, având un profil psihologic inconfundabil. Pentru a investiga lumea 
intrinsecă a creatorului se pot folosi confensiunile, amintirile, mărturiile celor care l-au cunoscut, 
biografia şi opera sa. Confesiunile au însă inconvenientul subiectivităţii lor, ele au o valoare 
structurală individuală, existând adesea o discrepanţă extrem de semnificativă între amintirile, 
declarațiile şi intențiile programatice şi creația însăşi a unui artist. (Lucian Blaga scria, în acest 
sens, că “un adevărat creator nu se poate cunoaşte pe sine însuşi şi eul său îi e în totalitate o 
surpriză neaşteptată şi neprevăzută”). 

Pe de altă parte, metoda explicaţiei biografice are şi ea limitele ei, neputând să existe 
conexiuni, raporturi mecanice între biografie şi operă. Există, astfel, cazuri când între eul diurn 
(aparent, biografic) al unui autor şi eul său nocturn, profund, artistic există un decalaj sporit, fapt 
care face cu neputinţă o explicație mecanicistă, prea riguroasă şi excesiv “obiectivă”. 
Personalitatea creatoare poate fi cel mai bine cunoscută şi descrisă din chiar perspicacitatea 
operei. 

Mikel Dufrenne aprecia în acest sens că “logica unei anumite dezvoltări tehnice, a unei 
anume direcţii de cercetare sub raport estetic, logica maturității sale spirituale — toate acestea se 


confundă în artist şi artistul se confundă cu ele; mai profund decât orice om, artistul se realizează 
şi realizând şi realizează în măsura în care se realizează”. 

Una din facultățile primordiale ale artistului este intuiţia, care conferă creatorului 
posibilitatea de a distinge trăsăturile fundamentale ale lucrurilor, îi permite accesul la esenţă. 
Intuiţia oferă creatorului posibilitatea unei cunoaşteri directe, nemediate, eliberată de tutela 
factorului rațional. 

O altă componentă a personalităţii artistului e fantezia. Ea presupune configurația unui 
obiect, a unei imagini în absenţa obiectului real care a provocat-o. Atât intuiţia, cât şi fantezia se 
îmbină cu o mare receptivitate, care solicită artistului o trăire profundă, o tensiune sporită a 
însuşirilor sale afective şi senzoriale. La aceste elemente se adaugă şi forța expresivă care trebuie 
înțeleasă ca o capacitate şi, în acelaşi timp, o necesitate de exprimare, de concretizare, într-o 
formă comunicabilă a propriei intenţii creatoare, alte însuşiri: spiritul de observaţie, acea însuşire 
remarcabilă prin care artistul reține aspectele originare, semnificative ale lucrurilor. 

Există o foarte strânsă legătură între personalitatea artistului şi societatea, raporturile sunt 
de interdependență, căci, chiar în formele de manifestare cele mai abstracte, realitatea e o 
prezență vie, constantă. Se poate astfel afirma că orice lucrare valoroasă, reuşită, e autentică, 
veridică, în măsura în care concretizează dinamismul vieții. 


PROCESUL DE RECEPTARE ESTETICĂ 


Receptarea estetică nu este posibilă fără o atitudine foarte activă din partea publicului, 
care trebuie să contribuie prin efort personal la descifrarea mesajului şi semnificaţiilor operei de 
artă. Opera de artă trăieşte numai în acel contact benefic, în acea relaţie de interacțiune dintre 
creator şi public, dintre cel care a creat-o şi cel care o va recrea, la nivelul propriei sale 
conştiinţe, prin decodarea sensurilor ei. 

În contactul cu opera de artă, prima atitudine care se degajă e şi cea mai puternică, există 
o stare de fascinație, de “extaz admirativ” pe care le exercită creaţia asupra receptorului, prin 
climatul afectiv pe care opera îl favorizează. Testele psihologice au demonstrat, în acest sens, că 
receptorul e impresionat la început de aspectul sensibil al operei: proporții, intensitate, ritm etc. 
Reprezentările, fluxul ideatic, valorizarea operei se produce ulterior, fiind determinate de atenţia, 
gradul de concentrare, perspicacitatea receptorului, dar şi de timpul de receptare. 

Într-o primă etapă a receptării, descoperirea operei are un caracter predominant intuitiv, 
neexplicit şi global. Acest moment pare instantaneu şi este declanşat imediat de obiectul estetic, 
acesta trezind în conştiinţa receptoare un ecou foarte viu, dinamic, spontan. Treptat, prin 
aprofundarea caracteristicilor operei, prin reluări şi reveniri asupra reliefului său artistic, se 


realizează o circumscriere a operei, care are ca obiect atât detaliul cât şi întregul, şi care solicită 
o participare intelectuală dar şi afectivă. 

Participarea intelectuală, rațională presupune o mai îndelungată desfăşurare în timp, o 
acomodare şi adaptare a sensibilităţii receptorului la stilul şi atmosfera operei, vizând clarificarea 
modului său de structurare, captarea semnelor şi semnificațiilor ideatice ale creației. Pe de altă 
parte, pluralitatea intențiilor şi sensurilor unei opere face imposibilă conturarea unei atitudini 
coerente, a unei opinii ferme şi clare de la primul contact cu obiectul estetic. Plasarea operei într- 
o anumită sferă de valori presupune, chiar şi pentru un specialist, o cunoaştere temeinică nu 
numai a operei respective ci şi a creațiilor care au precedat-o. 

În acest sens, esteticianul italian Umberto Eco afirma: “Percepția unui obiect nu este 
imediată; ea este un fapt de organizare care se învaţă şi se învaţă într-un context social-cultural; 
în acest cadru, legile percepției nu sunt constituite din pură neutralitate, ce se formează în 
interiorul unor modele de cultură determinate”. 

În concluzie, se poate spune că prima impresie în desfăşurarea receptării artistice are un 

rol de introducere şi orientare în universul operei, ea neputând cuprinde în mod exclusiv opera la 
nivel la nivel emotiv şi rațional, posibilitățile de apreciere fiind aşadar foarte limitate în această 
primă etapă a receptării. Spontaneitatea, ca o componentă importantă a plăcerii estetice, 
presupune o reacție promptă, rapidă la contactul cu arta, materializată în cele din urmă într-o 
judecată de gust sau de valoare; deşi foarte rapidă, ea nu exclude comprehensiunea esenței 
operei. 
Spontaneitatea receptorului e incitată, mobilizată şi de interesul pentru creaţie, de sentimentul de 
noutate şi uimire pe care receptorul îl resimte. Hegel a observat foarte bine acest lucru: “Faţă de 
rigoarea ştiinţei şi față de interioritatea sumbră a gândului, căutăm linişte şi înviorare în creaţiile 
artei; față de împărăția fantomatică a ideii, căutăm realitatea senină, plină de rigoare”. 

Un element important în procesul receptării e atitudinea estetică. Atitudinea estetică 
implică o serie de inhibiții şi de împliniri. O primă inhibiţie se referă la atenuarea sau eliminarea 
interesului practic faţă de realitate, pentru că după cum observă Tudor Vianu, “nu este cu putință 
de a mă apropia estetic de un obiect dacă în prealabil nu elimin toate interesele practice pe care 
mi le poate trezi”. 

Impulsurile pe care le presupune atitudinea estetică se referă la capacitatea de a se dărui 
spectacolului artistic, chiar dacă o receptare completă a operei va cuprinde şi elementele critice şi 
analitice. Vianu observă astfel că “atitudinea artistică este constituită în primul rând dintr-o 
abandonare naivă a spiritului în puterea aparenţei. Atitudinea practică reacționează activ față de 
datele realităţii; atitudinea teoretică le prelucrează sistematic, pe când cea estetică le absoarbe pur 
şi simplu. Fiinţa orientată estetic nu vrea să stăpânească realitatea, nici s-o modifice sau s-o 
exploateze, nici s-o înțeleagă, ci numai să se bucure de simpla ei existență, în expresia ei 
sensibilă”. 

Trecerea informației artistice de la emițător la receptor presupune prezenţa interesului 
artistic, o atitudine nu doar contemplativă dar şi activă, acest circuit implicând o participare a 
celor două entități ale comunicării artistice. 


Trăsăturile interesului artistic sunt, astfel: libertatea (independenţa obiectului estetic față 
de public şi faţă de propria sa structură); caracterul individual (pentru că interesul artistic nu 
există în general, în mod abstract, ci doar în legătură cu o anumită operă sau cu un context 
estetic. În acest sens, Ion Pascadi, afirmă că: “Nivelul estetic al interesului trece de la simpla 
curiozitate (încă puternic influențată de criterii extraestetice) la plăcere şi abia apoi la 
transformarea receptării artistice într-o nevoie spirituală (...). Interesul artistic trebuie format, 
orientat, consolidat nu doar prin cunoştinţe, ci şi prin contact direct cu operele şi este corelat cu 
individualitățile, dar şi cu epoca”. 

Tocmai de aceea la baza receptării oricărei opere de artă se află nu numai plăcerea 
estetică, ci şi nevoia de a afla şi de a acumula adevăruri artistice, de a cunoaşte. Nu de puţine ori, 
interesul estetic e provocat de aşteptările mereu reînnoite, de surprizele pe care opera de artă le 
poate oferi. În procesul receptării, interesul artistic apare ca o funcţie variabilă între cunoscut şi 
necunoscut, între previzibil şi imprevizibil. 

Pe de altă parte, interesul artistic nu e provocat doar de factori estetici, ci şi de factori 
extraestetici. Contemplaţia, de exemplu, e acea stare de meditaţie sensibilă, datorată unei 
impresii estetice generată de opera de artă; pe cale asociativă, impresiei iniţiale i se adaugă 
emoţii, gânduri, senzaţii noi, care se nasc din jocul fanteziei, dar şi din tumultul trăirii interioare 
a contemplatorului. Structura, culoarea şi bunul gust al receptorului reglează fluxul asociaţiilor 
extraestetice, pentru a nu se periclita calitatea comunicării estetice. Dozajul corespunzător între 
elementele artistice şi cele extraartistice se realizează prin aportul unei atitudini estetice 
echilibrate. 

În legătură cu procesul receptării estetice, Mikel Dufrenne arată, în Fenomenologia 
experienței estetice: “Foarte important este faptul că obiectul estetic câştigă în ființă prin 
pluralitatea interpretărilor care i se ataşează: el se îmbogăţeşte pe măsură ce opera îşi găseşte un 
public mai numeros şi o semnificaţie mai adâncă. Totul se petrece ca şi cum obiectul estetic s-ar 
metamorfoza, ar creşte în densitate sau în adâncime, ca şi cum ceva din fiinţa sa însăşi s-ar fi 
transformat prin cultul căruia îi este obiect (...) S-ar putea spune astfel că publicul continuă să 
creeze opera adăugându-i sensul său”. 

Se poate spune de altfel că, dacă opera de artă poate deveni mereu alta, potrivit 
dimensiunilor individuale, istorice, sociale, psihice, naţionale teoretice şi practice ale 
contemplatorului ei, înseamnă că ea însăşi nu se poate realiza ca operă de artă decât în măsura în 
care apare ca o exprimare de sine a comportamentului, ca o regăsire de către public a sinelui său 
artistic în opera de artă. 

O valoare estetică nu se poate dezvălui individului uman decât în orizontul participării 
acestuia la universul de sentimente şi idei pe care această valoare îl adăposteşte, îl propune şi îl 
susține. Receptarea artistică presupune participarea vie, pasională a celui ce parcurge opera la 
universul de simboluri al acesteia, presupune o comunicare între conştiinţa originară a operei de 
artă privită ca valoare estetică şi conştiinţa individuală a publicului care, pe baza unui cod estetic 
şi cultural, descifrează semnificaţiile operei de artă. Receptarea estetică este aşadar o regăsire de 
sine a publicului, prin contactul nemijlocit, nemediat cu valoarea estetică exprimată în operă. 


Comunicarea estetică 


Receptarea operei de artă devine posibilă numai pe baza unei relaţii de comunicare între 
artist şi contemplator. Interacțiunea creator - creație - public este, în acest sens, fundamentală. 
Noţiunea de public are semnificaţii multiple. În general, publicul desemnează totalitatea 
indivizilor care iau contact cu arta, într-un anumit timp şi spațiu, calitatea de public implicând o 
comunitate de receptori care au ca obiect comun captarea unui mesaj artistic. 

La nivelul publicului, o coincidență de opinie e exclusă, chiar dacă se poate forma, la un 
moment dat, o tendinţă de apreciere majoritară. Normele estetice şi idealurile unei epoci sunt 
factorii de influențare a unei poziții critice, iar schimbarea lor în timp va avea drept consecință 
modificarea concepțiilor şi criteriilor de apreciere ale publicului. 

Publicul nu este o entitate omogenă, statică, pentru că evoluţia şi existenţa sa sunt în 
consens cu dezvoltarea artelor, fiind în acelaşi timp, stimulantul cel mai important al creaţiei. 
Calitatea publicului, sensibilitatea şi spiritul său de discernământ, receptivitatea sa la nou şi 
capacitatea de recreare a operei de artă reprezintă criterii fundamentale de apreciere a 
fenomenului artistic. 

Operația estetică a valorizării e dependentă şi de familiarizarea publicului cu un anumit 
limbaj artistic, presupunând o anumită perioadă de asimilare, mai ales în cazul acelor opere de o 
mare originalitate, novatoare în planul tehnicii artistice şi al expresiei. La început, orice operă se 
dezvăluie unui grup limitat de receptori; cu timpul, pe măsură ce opera de artă îşi va proba 
calitățile, ea va câştiga sufragiile marelui public. 

Comunicarea artistică reprezintă, de fapt, o etapă în cadrul procesului artistic, proces 
care cuprinde: creația, comunicarea, receptarea şi aprecierea publicului. O caracteristică a artei, 
din punct de vedere informațional, este că ea reprezintă în totalitate o organizare estetică a unui 
fragment al realului. Organizarea estetică înseamnă un proces direcționat, având anumite laturi în 
interacțiune şi o anumită finalitate. 

Procesul reflectării şi organizării artistice conține următoarele componente: 
momentul contemplării, înţelegerii şi trăirii realităţii, al asimilării realului obiectiv în 
subiectivitatea eului creator şi al proiecției eului creator în universul explorat; selecția conştientă 
a informaţiilor, realizarea unor imagini subiective, ideale, formarea unei anumite concepții, 
viziuni asupra obiectului respectiv; actul de sinteză, de construire a imaginii generalizate ca 
reprezentare de sens unică şi integrală; acesta este momentul de geneză a unei realități estetice, 
care este o realitate ideală, diferită de realitatea concretă prin structura ei internă. 

Perceperea mesajului, a complexului de sensuri şi semnificaţii pe care creatorul le 
întruchipează în opera sa nu e posibilă decât atunci când se realizează o corespondenţă între 
codul estetic al creatorului şi cel al receptorului. Existența acestor corespondențe presupune 
stabilirea unui echilibru între reprezentările estetice aparținând celor doi factori ai comunicării. 
Referindu-se la această problemă deosebit de semnificativă, Abraham Moles arată, în studiul 
Estetică, informaţie, programare următoarele: “Există aşadar repertorii de semne şi coduri, atât 


la emițător, cât şi la receptor. O comunicare are loc atunci când codurile şi repertoriile ambilor 
corespondenți sunt comune. Partea de identitate poate fi mai mare sau mai mică, ea poate şi lipsi 
total. Pentru domeniul artei, în special pentru cel al artei moderne, vom putea spune că 
repertoriul de semne al receptorului este mai mic decât cel al emițătorului şi constă din alte 
semne. Aici stă, între altele, sarcina educaţiei artistice, aceea de a lărgi permanent stocul de 
semne al receptorului”. 

Dificultatea descifrării unui mesaj nu e atât o consecință exclusivă a bogăției sale 
semantice, cât un rezultat al gradului de noutate pe care acel mesaj îl încadrează. Se poate spune 
astfel, din perspectiva esteticii informaționale că, de fapt, complexitatea mesajului depinde 
tocmai de repartiția noului, a imprevizibilului în cadrul operei de artă. Astfel, creaţia artistică 
poate lua valori extreme: de la originalitate perfectă (când mesajul devine, din pricina noutăţii, 
absolut neinteligibil pentru receptor) şi până la banalitatea perfectă (care poate produce 
dezinteresul receptorului). 

Adrian Marino, în cartea sa Introducere în critica literară observă, în acest sens, că 
“mesajul ar reprezenta atunci însăşi «forma» şi esenţa limbajului poetic, transmițător nu numai al 
unui conţinut şi sens determinat, dar şi a unei cantităţi anumite de informaţie (...) Când există un 
surplus gratuit de mesaj, informaţia devine inutilă, redundantă sau inasimilabilă, capacitatea 
umană de a absorbi mesaje fiind limitată”. 

Unitatea de măsură pentru inteligibilitatea mesajului este redundanța. Se poate afirma, 
cu deplin temei că, cu cât alegerea şi ordonarea elementelor unei lucrări sunt mai puţin 
previzibile, mai surprinzătoare, cu atât redundanţa scade. Prin absurd, redundanța poate fi egală 
cu zero, în acest caz extrem şi ipotetic comunicarea artistică fiind imposibilă. Orice creator e 
pândit, astfel, de pericolul de a crea o operă care să depăşească puterea de receptare a publicului, 
opera ar avea drept consecință absența accesibilităţii. 

Dimpotrivă, dacă acea creație nu va aduce nimic nou, redundența va fi maximă, iar 
contemplatorul nu va mai fi interesat de acea creație. Esteticianul german Max Bense, unul din 
promotorii esteticii informaţionale, a elaborat, în 1910, o schemă operaţională a comunicării. 
Conform schemei lui Bense, se poate observa că mesajul organizat în funcție de repertoriul 
emițătorului şi transmis prin intermediul unui canal de comunicaţie, este preluat şi decodat de 
receptor conform repertoriului său estetic format prin cultură artistică. Cele două repertorii mai 
coincid, intersecția lor alcătuind un repertoriu comun. 

Acest repertoriu comun oferă, de fapt, posibilitatea comprehensiunii mesajului respectiv. 
În aceste condiţii, pentru a se realiza comunicarea, creatorul trebuie să se supună unor reguli de 
construcție, unor modalităţi de expresie care să permită accesul publicului la opera sa, respectând 
un anumit prag de inteligibilitate şi convenţie. La rândul său, receptorul are datoria să-şi 
lărgească mereu sfera receptoriului estetic, astfel încât, însuşirea semnificațiilor difuzate să fie 
fructuoasă. 


Schema lui Bense: 


Canal de comunicaţie 


Emiţător 


Receptor 


Repertoriul estetic al 
emițătorului 


Repertoriul estetic al 
receptorului 


Repertoriul comun 


În anumite arte, ca teatrul, muzica, cinematografia, coregrafia, comunicarea estetică nu se 
poate realiza decât prin medierea unui interpret, care are menirea de a (re)prezenta opera de artă 
în fața publicului, astfel încât interpretul este, în acelaşi timp, receptor şi creator. El descoperă 
opera pentru sine, o analizează în detaliu, şi-o reprezintă, iar, pe de altă parte, substituindu-se 
artistului, elaborează şi dirijează fluxul de informație estetică spre consumatorul de artă, conform 
talentului şi intuiţiei sale artistice. 

Analizând o punte de legătură între creator şi contemplator, interpretul reuşeşte să 
transforme opera din starea virtuală de partitură în ipostaza ei de realitate vie, dinamică, aşa cum 
o percepe receptorul. În cadrul epocii moderne, explozia informaţională (prin mass media) a 
permis ca un număr tot mai mare de indivizi să ia contact cu un anumit mesaj. 

S-a trecut, astfel, de la o receptare individuală sau de grup, la o receptare care angrenează 
mari colectivităţi, realizându-se în acest fel o “democratizare” a artei, în sensul difuziunii ei în 
rândurile unor categorii foarte largi de receptori. În unele situaţii, însă, creşterea cantitativă s-a 
realizat în detrimentul calităţii, producându-se o adevărată “industrializare” a artei, printr-o 
invazie a pseudovalorilor, a kitschului. 


Aprecierea operei de artă 


Aprecierea estetică este, înainte de toate, o atitudine valorizatoare, prezentă fie în creație, 
fie în fața operei de artă sau a valenţelor estetice ale naturii şi societății. Chiar atunci când se 
exprimă ca o opțiune estetică primară (de tipul “îmi place”, “nu-mi place”), din domeniul 
oricărei aprecieri estetice nu lipseşte judecata critică. Această judecată critică se realizează pe 
baza unor criterii de apreciere cu un caracter general sau individual, având rolul de a facilita 
adoptarea unei poziţii față de anumite creaţii artistice sau faţă de autorii ei, faţă de o anumită 
orientare sau curent estetic. Astfel, operaţia valorizării vizează un ansamblu de direcții, de la 


aprecierea calităților unei opere şi compararea acesteia cu alte creaţii, până la includerea într-un 
sistem de ierarhizare vast, cumulând opere şi autori din epoci şi orientări estetice diverse. 

Un rol important în procesul aprecierii operei de artă îl are accesibilitatea, fiindcă, pentru 
a se desfăşura în condiții optime, acţiunea de valorizare depinde de modul în care receptorul 
circumscrie, înțelege şi interpretează opera de artă. 

Capacitatea de evaluare este, aşadar, determinată şi de gradul de accesibilitate al operei; o 
operă e accesibilă atunci când poate fi descifrată şi apreciată cu relativă uşurinţă de către un 
public având un nivel cultural mediu. În acest fel, accesibilitatea mai trebuie considerată ca o 
componentă intrinsecă, exclusivă a operei, ci, ca rezultantă a unei relații dintre potențialul 
semantic al creaţiei artistice şi repertoriul cultural-artistic al celor care o receptează. 

Orice operă artistică are, însă, cum remarca semioticianul şi esteticianul italian Umberto 
Eco, un caracter “deschis”, un plurisemantism fecund care permite realizarea unor interpretări 
multiple, diferite ale aceloraşi opere. Această deschidere simbolică a oricărei opere de artă se 
datorează, în primul rând, ambiguităţii sale semantice, bogăției de sensuri pe care opera le 
încifrează. 

Iată de ce, în Opera deschisă Umberto Eco aprecia că: “o operă de artă, formă închegată 
şi închisă în perfecțiunea sa de organism perfect dimensionat, este în acelaşi timp deschisă, 
oferind posibilitatea de a fi interpretată în mai multe feluri, fără ca singularitatea ei cu neputinţă 
de reprodus să fie prin aceasta lezată. Orice consum este, astfel, o interpretare şi o execuţie 
întrucât în orice apreciere opera trăieşte într-o perspectivă originală”. 

Gradul de accesibilitate este, astfel, dependent în egală măsură atât de repertoriul estetic 
al publicului, cât şi de încifrarea specifică fiecărei opere, astfel încât pentru a atinge acest 
deziderat, al accesibilității, e necesar efortul comun al ambilor factori fundamentali ai 
comunicării: emiţător Şi receptor. 

În acest sens, creatorul trebuie să evite utilizarea unor forme, formule şi structuri 
sofisticate, a unor sensuri ascunse, obscure, care ar îngreuna în mod nejustificat receptarea. 
Desigur, aceasta nu înseamnă că un creator trebuie să facă compromisuri cu gustul public 
contemporan în direcția facilității. Pe de altă parte, receptorul nu trebuie să fie pasiv, comod, 
pentru că accesibilitatea nu e deloc sinonimă cu lipsa de efort, dimpotrivă. 

Nu toate artele sunt la fel de accesibile; se poate astfel considera că teatrul, 
cinematograful, literatura sunt mai uşor de receptat decât muzica sau pictura care, prin însăşi 
materia pe care o folosesc sunt mai dificile. De altfel, chiar în cadrul literaturii se poate remarca 
un grad mai ridicat de accesibilitate al prozei în raport cu poezia. 

Se poate aşadar afirma că accesibilitatea variază pe de o parte în raport cu limbajul 
fiecărei arte iar, pe de alta, în funcție de particularităţile unor genuri artistice. Accesibilitatea nu 
depinde însă doar de caracterul mai abstract, mai încifrat al unor arte sau genuri literar- artistice, 
ci de modul în care contemplatorul este familiarizat cu aceste modalități de expresie. În măsura 
în care este asimilat sub raport morfologic şi sintactic, un limbaj artistic devine accesibil, 
receptorul dobândind astfel expresia artistică necesară înţelegerii şi valorizării unui mesaj 
artistic. 


lată de ce, din perspectiva receptorului accesibilitatea unei opere artistice e mai ales o 
chestiune de cultură şi educaţie estetică. În determinarea capacităţii publicului de a clarifica 
sensurile unei opere, un rol important revine perspectivei diacronice, factorului temporal, 
istorist. Datorită mutaţiei valorilor estetice, acestea sunt percepute nu doar din perspectiva 
timpului care le-a generat, ci şi din perspectiva timpului receptării. 

Spre exemplu, unele creaţii considerate în epoca în care au fost elaborate inabordabile, 
ermetice, au devenit pentru epoca modernă facile, chiar desuete; acest fenomen se datorează 
faptului că, prin uzaj, prin folosire îndelungată, anumite structuri artistice îşi pierd forța de şoc, 
puterea de a impresiona prin noutatea lor, devin convenţionale. Se poate afirma, în acest sens, că 
o operă de artă îşi menţine interesul estetic, capacitatea de a impresiona cititorul numai în măsura 
în care conţinutul şi forma sa sunt originale deopotrivă. 


Judecăţile estetice 


Pe baza accesibilității operei, receptorul trece la aprecierea creaţiei artistice, utilizând o 
serie de judecăţi estetice. Immanuel Kant distingea două categorii de judecăți: judecăți de gust şi 
judecăţi de valoare. 

Judecata de gust se caracterizează prin suportul ei profund subiectiv, care derivă din 
reacția aproape reflexă care este gustul. Deşi se caracterizează printr-o spontaneitate sporită, 
totuşi judecata de gust nu exclude o acţiune de valorizare, cu mențiunea că ea reprezintă doar 
prima treaptă în efectuarea actului de apreciere, constituând o formă incipientă şi sumară a 
judecății estetice. 

Fără să fie profundă sau total motivată, judecata de gust nu se află totuşi sub semnul 
arbitrarului, al preferinţei inexplicabile căci, aşa cum afirma Tudor Vianu, ea “este pătrunsă de 
valori raționale şi raționabile, corespunzătoare structurilor raționale ale operei răsfrântă în 
operaţiile gustului. Raționalitatea implicită şi învăluită în impresiile gustului face posibile toate 
acele judecăţi asupra artei pe care analiza le semnalează în decursul procesului de receptare”. În 
concluzie, judecățile de gust exprimă o opţiune estetică nefondată teoretic, în stare genuină, 
oarecum, declanşată subit de o stare estetică şi având o coloratură subiectivă pronunțată. 

Spre deosebire de judecata de gust, judecata de valoare pretinde o mult mai mare rigoare 
logică şi un plus de obiectivitate. Fiind un tip de evaluare superioară, formulată la nivelul 
conştiinţei estetice, judecata de valoare se bazează pe gustul şi idealul estetic. Ea ne apare ca un 
instrument de analiză şi interpretare a operei artistice, indispensabil pentru orice încercare de 
valorizare, instrument specific unei receptări evoluate. Judecata de valoare e utilizată în 
demersurile criticii de specialitate prin faptul că ea implică interpretarea, ierarhizarea, explicarea 
argumentată a unei poziţii cu privire la operă, constituind cel mai adecvat, cel mai eficient şi cel 
mai subtil mijloc de investigaţie şi apreciere a operei de artă. 


Judecăţilor de valoare pot fi clasificate în felul următor: 
judecăţile de valorizare, care desemneze apartenenţa sau nonapartenenţa unei anumite opere la 
sfera valorilor estetice; 
judecăţile de analogie, care sunt generate prin compararea, din punct de vedere formal şi 
expresiv, a două creaţii artistice/ literare de referință; 
judecăţile de ierarhizare, care apar atunci când compararea vizează două opere care au nivele de 
împlinire artistică distincte, diferite; 
judecăţile de motivaţie, prin intermediul cărora se argumentează valoarea unei opere. Alte tipuri 
de judecăţi de valoare ar fi: judecăţi de compensație, de caracterizare estetică etc. 

Trebuie precizat că intelectualizarea procesului de receptare prin efectuarea unor judecăți 
de valoare nu are drept consecinţă o diminuare a participării afective. Dimpotrivă, se poate spune 
că creşterea capacităţii contemplatorului de a asimila o operă de artă în plan intelectual, noțional, 
de a o include într-o ierarhie de valori asigură o mai bună înţelegere şi cunoaştere a ei şi o 
posibilitate în plus de a-şi descoperi valenţele sensibile. 

De altfel, se ştie că în cadrul relației culturale autor — public, arta apare ca o formă a 
cunoaşterii sociale, după cum în cadrul relațiilor sale artistice cu publicul arta se înfăţişează ca o 
formă a conştiinţei de sine a fiecărui individ, poziţia artistică presupunând participarea vie, 
pasională, dinamică a celui ce parcurge opera, universul de simboluri al acesteia. 


Criterii de apreciere artistică 


Judecata de valoare presupune existenţa unor principii care să stea la baza oricărui act de 
apreciere artistică. Pentru a fi funcționale şi operante, criteriile de apreciere trebuie să fie 
adecvate pe de o parte la fizionomia distinctă a fiecărei creaţii, avându-se în vedere apartenența 
acesteia la o epocă, la un curent literar, la normele stilistice ale unui timp, dar, pe de altă parte, 
ele trebuie să fie în acord cu direcţiile estetice şi cele social-istorice ale momentului când se 
produce valorizarea. lată de ce aceste criterii au o valabilitate şi stabilitate relativă, ele cunoscând 
prefaceri şi revizuiri de la o epocă la alta. 

Din perspectiva conținutului ideatic al unei opere pot fi semnalate următoarele criterii: 
idealitatea, profunzimea filosofică, apartenenţa la anumite tipuri fundamentale de idei estetice. 
Valorizarea la nivel formal vizează, apoi, caracterul de structură obținut printr-un act de 
compoziție, acurateţea tehnică, armonia întregului, noutatea în planul constructiv artistic, 
puritatea stilistică, expresivitatea, sugestivitatea estetică. 

Un punct important în aprecierii operei artistice e acela al unității organice a 
ansamblului, aceasta se referă la modul de asociere a elementelor componente ale creaţiei, cât şi 
la fuziunea dintre conținut şi formă. Alte criterii mai sunt: originalitatea, comunicativitatea şi 
reprezentativitatea, acestea referindu-se la situarea sistemică a lucrării, în timp ce caracterul 
național şi popular şi universalitatea au rolul de a plasa creaţia într-un context cultural-istoric 
amplu. 


Trebuie precizat însă că, folosindu-se aceste criterii prezentate, nu se asigură de la sine o 
apreciere justă şi obiectivă a unei lucrări, pentru că aceste criterii nu sunt nimic altceva decât o 
serie de instrumente teoretice de sondare a operei şi nu girul exclusiv care garantează succesul 
evaluării critice; iată de ce, aceste criterii trebuie utilizate corect, în funcție de fizionomia 
particulară a fiecărei creaţii artistice în parte. 

În acest sens, se poate afirma că operaţia de valorizare presupune interpretarea criteriilor, 
prin efectuarea unor judecăţi estetice care au o foarte pregnantă coloratură obiectivă. Un rol 
important în aprecierea operei de artă îi revine criticii de artă. Critica reprezintă o disciplină 
specializată în analiza şi comentarea valorii artistice, în relevarea unor direcții şi tendințe 
specifice evoluţiei artelor şi în precizarea locului şi rolului acestora în societate. 

Constituită dintr-un ansamblu coerent, sistematic de judecăţi de evaluare, principii, 
sisteme de criterii şi teorii, critica poate fi considerată o știință despre artă. Într-o primă formă a 
ei, datorită efortului de rigoare şi obiectivitate, actul critic oferă impresia unei anumite 
depersonalizări a sensibilităţii proprii, în procesul receptării operei actul critic încercând să ofere, 
în limbajul unor concepte cât mai adecvate o caracterizare a operei pe care o analizează. 

Trebuie observat că judecata critică depăşeşte momentul potrivit, al coincidenţei sau 
“identificării” cu opera, şi printr-o mişcare firească a degajării de operă, întreprinde o operaţie de 
clasificare şi caracterizare, însă acest act al caracterizării, al detectării şi individualizării 
sensurilor esenţiale ale operei nu apare ca un act neutru, impersonal, de o totală obiectivitate, ci 
angajează în mod necesar întreaga personalitate a criticului. 

În lucrarea sa Critică, estetică, filosofie N. Tertulian arată: “Critica îşi poate găsi 
autenticul ei punct de sprijin în reflectarea esteticianului asupra raportului dintre subiectivitatea 
particulară şi subiectivitatea estetică a artistului (raporturi în acelaşi timp de identitate şi 
nonidentitate), în analiza funcţiei evocative a operei de artă prin comparație cu funcțiile practice 
sau teoretice ale celorlalte forme de conştiinţă (gândire cotidiană, atitudine etică, gândire 
ştiinţifică sau filosofică), în definirea, cu instrumentul categoriilor filosofiei a funcției specifice 
pe care o are arta în constelația întregii vieți spirituale”. 

Critica este, aşa cum o indică şi etimologia ei, o judecată discriminatorie, o operaţie de 
separare a valorilor, pe baza unor criterii, principii şi concepte estetice, filosofice şi critice. De 
altfel, Radu Bogdan observă (în volumul Reverii lucide, Meridiane, 1972) că “critica de artă 
constituie ca mod de expresie un gen literar şi genul acesta cunoaşte, când se împlineşte pe sine, 
când îşi respectă profilul specific, o perpetuă îmbinare a rigorilor ştiinţei cu fantezia creatoare, a 
rațiunii dotată cu intuiţia sensibilă, aş putea spune chiar, mai degrabă, o continuă pendulare între 
domeniul măsurilor exacte şi cel al enunțărilor sugestive, de numai aproximativă sau chiar nulă 
rigoare demonstrativă, totuşi nu mai puțin revelatoare de adevăr”. 

După cum se ştie, critica a evoluat de-a lungul timpului, transformându-se, dintr-un tip de 
apreciere descriptivă şi constatativă, într-o formă superioară de valorizare a calităților 
morfologice ale operei, realizând astfel saltul calitativ care desparte impresia izolată şi empirică 
de judecata riguroasă. 

Înnoindu-şi mereu metodologiile şi adaptându-le specificului obiectului estetic, critica de 
artă şi-a diversificat funcționalitatea şi aria de acţiune şi prin interferența cu alte discipline 


(estetica, filosofia, sociologia, psihologia, istoria artei), ca şi printr-o continuă confruntare cu 
propriile ei programe teoretice. 

Ca atare, actul critic este, în primul rând, un mod calificat de receptare care, prin 
acuitatea observației, prin capacitatea de analiză şi prin rigoare poate să obțină aprecieri juste, 
totalizatoare, precum şi o interpretare obiectivă a operei. 

Referindu-se la acest aspect, G.Călinescu scria: “Simţul critic este forma propriei noastre 
facultăți creatoare, sub unghiul căruia primim şi valorificăm numai ceea ce ni se prezintă ca 
urmând normele de creaţie ale spiritului nostru. A înţelege înseamnă a recunoaşte că, dacă am fi 
executat noi opera, am fi urmat norma însăşi a artistului. De aici acel sentiment că autorul ne-a 
exprimat parcă propriul nostru gând, de aici comunitatea de simtire între autor şi critic”. 

Critica de artă s-a dezvoltat după perioada Renaşterii şi mai ales din secolul al XVIII-lea. 
În acelaşi timp, se poate afirma că critica de artă a evoluat de la judecata izolată a aspectelor 
operei, la o atitudine complexă, de interpretare, valorizare şi comentare. 

Astfel, judecata critică a devenit treptat, realizarea unei lecturi specializate şi a unei trăiri 
esențializate, comunicate sub forma unei generalizări integratoare elemente care dovedesc, pe de 
o parte, caracterul sistemic al operei şi, pe de altă parte, capacitatea de comprehensiune a criticii. 
Valabilitatea operei de artă, ca şi norma ideală exprimată de manifestările mai largi ale artei au 
influențat descoperirea de către critica de artă a propriului spaţiu de manifestare şi au determinat 
circumscrierea unei idealități pentru sine, cu o expresie proprie, apropiind discursul critic de 
posibilitatea constituirii lui într-o artă autonomă 

Programele teoretice într-o continuă schimbare, ca şi concepția criticilor despre rolul 
criticii de artă atestă eforturile acesteia de specializare şi autodeterminare, ca şi încadrarea ei 
mereu actualizată alături de alte discipline teoretice (estetica, teoria artei, istoria artei) ca formă 
constituită de cunoaştere a artei şi ca unul din factorii esenţiali ai epistemei unei anumite epoci 
culturale. 

Formele mereu înnoite pe care critica de artă le-a căpătat în dezvoltarea ei istorică (critica 
participativă, istorică, impresionistă, estetică, formalistă, filologică, lingvistică, stilistică, 
sociologică, psihologică etc.) confirmă posibilitățile sporite de refacere şi dezvoltare a 
metodologiei ei, ca şi strânsa ei colaborare cu alte ştiinţe, ca şi circumscrierea domeniului artei 
din perspectiva diferitelor doctrine filosofice. 

În demonstraţia critică discursul trebuie adecvat la un anumit sistem conceptual, 
formularea judecăților critice trebuind întotdeauna să ţină cont de realitatea “concretă” a operei. 
Critica de artă, privită în acţiunea sincronă cu celelalte discipline umaniste, se prezintă ca o 
ştiinţă ce rezolvă în mod autonom determinarea operei de artă. Critica de artă se afirmă astfel atât 
ca un factor stimulator pentru dezvoltarea artei, cât şi ca participare continuă la fundamentul şi 
dezvoltarea conştiinţei estetice. Complexitatea discursului critic, ca şi limpezimea formulărilor 
sale au un rol important în evidențierea valorilor şi a disocierii valorii de non-valoare. 


Educaţia estetică 


Elementele componente ale unei atitudini estetice adecvate în faţa artei (preferința, 
plăcerea, interesul, gustul şi idealul estetic) nu apar în mod spontan. Ele se pot însă orienta şi 
desăvârşi în scopul descifrării semnificațiilor majore ale operelor de artă. Nu este deloc o noutate 
că opera de artă pretinde din partea receptorului o adeziune totală, pentru că procesul de creaţie 
se încheie cu adevărat abia în actul valorizării, al integrării mesajului într-un sistem de referinţe 
şi de valori proprii pentru fiecare individ în parte, în momentul în care receptorul recreează opera 
prin intermediul propriei sale sensibilități. 

Demersul educaţiei estetice are ca obiectiv major asimilarea estetică adecvată a întregii 
realități materiale şi spirituale şi nu se limitează doar la a stimula şi a întreţine “tendinţele 
estetice şi artistice din personalitatea individului prin exercițiu activ şi aplicaţie directă în 
observaţia, producerea şi interpretarea operei de artă” (Th. Munro). Subiectul receptor este 
solicitat în procesul educației estetice din diferite perspective. 

Astfel, se poate face o distincţie netă între planul formativ şi cel informativ al educaţiei 
estetice, cu observaţia că aceste două planuri interferează, se condiţionează reciproc în definirea 
unei personalități umane capabilă să recepteze în mod adecvat mesajul estetic. Educaţia estetică 
debutează în plan formativ cu specializarea simţurilor umane, cu mobilizarea şi desăvârşirea 
percepției, a disponibilităților şi trăirilor estetice. 

Calitatea contactului pe cale perceptivă cu realitatea estetică are o importanţă foarte mare, 
ea fiind considerată ca etapă declanşatoare a unui amplu proces asociativ în care imaginea are un 
rol esențial. La acest nivel perceptiv, educaţia estetică îşi propune formarea unei atitudini 
perceptive creatoare. 

Fiinţa umană circumscrie în personalitatea sa datele esenţiale, fizice şi psihice ale emoției 
şi simțului estetic. Aceste date, ce pot fi considerate virtualități psihofizice ale atitudinii estetice, 
se transformă în deprinderi de percepţie adecvate doar în cadrul unui proces educaţional bine 
orientat. Trebuie observat însă că senzorialitatea estetică nu este pasivă, ea desăvârşindu-se într- 
un anumit context social şi cultural şi organizându-şi şi legile în conformitate cu anumite modele 
spirituale determinate, tradiționale sau moderne. 

Percepția estetică trebuie orientată, de asemenea, spre asimilarea într-un mod specific a 
produselor artificiale ale activităţii umane care reflectă o anumită realitate materială sau 
spirituală în comparaţie cu produsele naturale, al căror statut le atestă ca aparținând realității 
obiective existente în afara conştiinţei subiectului. 

Cercetările de psihologie socială au stabilit, pe de altă parte, existenţa unui anumit prag 
perceptiv cu determinări individuale şi social istorice; în acest sens, s-a putut constata că anumiți 
subiecţi receptori care sunt adaptaţi la un anumit sistem de cultură se află la un moment dat într- 
un impas perceptiv, modelele tradiționale transformându-se în prejudecăţi. Demersul formativ se 
orientează, în acest caz, cu necesitate spre readaptarea receptorului, pregătindu-l în vederea 


asimilării unor mesaje artistice noi. În această etapă, contextul social, istoric şi cultural oferă 
premisele pe care se sprijină activitatea creatoare. 

În virtutea conceptului de educaţie estetică, receptorul de artă trebuie să fie în aşa fel 
îndrumat încât să perceapă complexitatea mesajului şi nu aparenţa imediată, materială, concretă a 
obiectului estetic. Modificările care survin în procesul educațional au în vedere obținerea unor 
noi modele de receptare a operei artistice, fiind precizate de transformările limbajelor estetice. 
Educaţia afectivității, componentă esenţială a fondului aperceptiv caracteristic pentru ființa 
umană, condiționează receptarea plenară a mesajelor, alături de senzorialitatea estetică adecvată. 
În acest fel, se poate considera că tendinţele emotive, sentimentele pot fi orientate şi educate în 
vederea integrării lor în spaţiul atitudinii perceptive creatoare. 

Judecata estetică, obiectiv esenţial şi ultim al procesului de valorizare, implică şi o 
activitate educativă în planul informației. Aşadar, formarea atitudinii perceptive creatoare trebuie 
să fie urmată şi consolidată de învăţarea receptării competente a limbajului artistic, a 
semnificaţiilor ideatice, precum şi de alcătuire a unei ierarhii valorice. În acest sens, Mihail 
Ralea observa că oamenii “lipsiți de cultură estetică, deci aceia care nu cunosc specificul trăirii 
estetice, sunt înclinați a se lăsa confundați cu subiectul operei şi au sentimentul că trăiesc aievea 
conținutul ei”. 

Trebuie specificat că acumularea de experienţă estetică se realizează treptat, în timp, în 
cadrul instruirii sistematice în istoria şi teoria artei. Educaţia estetică informativă cuprinde, de 
asemenea, inițierea în specificitatea limbajelor artistice, în particularitățile modalităților de 
expresie, familiarizate cu noile criterii şi convenţii, integrate prin selectarea acelor valori viabile, 
autentice, dar educaţia estetică vizează, în mod necesar, şi lărgirea repertoriului de semne al 
receptorului. Desigur, cele două planuri ale educaţiei estetice (cel formativ şi cel informativ) se 
află într-o relație de interferență. 

Educația estetică apare astfel ca o necesitate obiectivă atât în formarea subiectului 
receptor, cât şi în aceea a creatorilor care altfel îşi amplifică experienţa estetică, descoperind ceea 
ce este general-uman şi specific în valorile tradiționale pentru a-şi afirma potențialul creator în 
modelul cel mai adecvat. În domeniul modalităţilor şi căilor de educaţie estetică, un factor 
extrem de important este contactul direct cu opera de artă. 

Receptarea directă a operelor valoroase ale trecutului sau prezentului necesită un efort 
receptiv individual, un dialog fecund cu opera de artă, dialog ce generează stările de spirit unitare 
ŞI expresive. 

Opera de artă e cea care solicită întreaga participare (afectivă, perceptivă, intelectuală) a 
receptorului la actul valorizării, îi stimulează acţiunile, dezvăluindu-i natura umană în toată 
profunzimea ei. În paralel cu receptarea directă, nemediată a mesajelor artistice, mijloacele de 
comunicare în masă au un loc bine definit în procesul educației estetice, contribuind la 
“democratizarea” valorilor artistice. 

În cadrul mass-mediei, fluxul specific al comunicării are un caracter complex, 
îndeplinind concomitent un rol formativ, informativ şi stimulator, fiind orientat cu anticipație 
către o selecție prestabilită a valorilor şi mesajelor. Cu toate acestea, proliferarea imaginii în 
dauna cuvântului are şi unele consecințe negative, cum ar fi accentuarea tendinței omului modern 


spre pasivitate în receptarea esteticii, datorat şi procesului de standardizare, de uniformizare a 
gusturilor. 

Contactul cu opera de artă îşi diversifică valenţele, se nuanţează prin aspectul informativ- 
formativ al mass-mediei, la care se adaugă comentariul critic specializat. Contribuţia criticii de 
artă la educarea publicului are un caracter specific, plasează valorile artistice într-o ierarhie 
stabilă prin confruntarea cu un ansamblu de criterii ferme, riguroase, propune principii şi norme 
pentru descifrarea noilor valori, explică sensul convențiilor stilistice şi de limbaj, creează un 
climat favorabil receptării, delimitând universul propriu fiecărui gen artistic. 

Procesul educațional e favorizat şi de densitatea estetică a ambianţei cotidiene. Educaţia 
estetică, necesară încă de la vârsta copilăriei, se intensifică în adolescență, vârsta modelării şi a 
asimilării modelelor de viață şi cultură, continuându-se în perioada maturității. Pentru aceste 
etape o importanță deosebită o au şcoala şi instituțiile artistice, care au datoria de a organiza un 
proces educaţional continuu, proces în care contactul direct cu valorile estetice este orientat 
riguros şi metodic. În concluzie, educaţia estetică, cu planurile şi modalităţile sale multiple de 
concretizare are ca obiectiv major formarea gustului şi a idealului estetic. 


Artă şi cunoaştere 


Arta ni se prezintă, înainte de toate, şi ca o arhivă istorică, în procesul de cristalizare, de 
fixare şi de transmitere a cunoştinţelor acumulate de omenire, în condiţiile istorice ale unei 
ştiinţe nedezvoltate, când, alături de religie, artă îşi aduce contribuţia la explicarea 
necunoscutului. 

Arta mai contribuie în mod propriu la lărgirea sferei “cunoscutului”, prin actul de trăire a 
realității. Chiar dacă obiectul pe care ni-l supune atenţiei nu e propria sa descoperire, cunoaşterea 
lui prin intermediul emoţiei artistice catalizează în subiectul receptor o atitudine personală, 
subiectivă față de obiect, atitudine care contribuie la îmbogățirea imaginii însăşi. 

Aspectul specific prin care arta îmbogăţeşte umanitatea cu noi experienţe cognitive e pus 
în evidenţă şi de acea transparență a operei care lasă să se întrevadă semnificația umană inclusă 
în actul de creaţie artistică. E vorba despre efortul artei de a pătrunde în acea zonă profundă a 
sensibilităţii umane prezentă în fiecare ființă umană, zonă de care devenim conştienţi doar în 
momentul în care întregul nostru potenţial aperceptiv este pus în evidenţă prin actul de creație 
sau prin contactul cu opera de artă. 

Se creează, astfel, un spaţiu metafizic cu coordonate axiologice, care poate fi denumit 
spaţiul cunoaşterii artistice. În identificarea acestei realităţi umane profunde, arta îndeplineşte 
funcția unei “metafore gnoseologice şi epistemologice”, a cărui modalitate specifică e 
reprezentată de tensiunea dialectică dintre semnificant şi semnificat, de distanţa dintre 
materialitatea operei şi idealitatea mesajului ei uman, dintre prezentat şi reprezentat. Arta 
reprezintă un sistem modelator de gradul II, în sensul că ea este analogul obiectului cunoaşterii, 
tradus în imagini artistice. 


Vorbind de cunoaşterea prin artă se are în vedere nu actul creaţiei ca atare, ci receptarea 
operei finite, atât de către artist, cât şi de public. Nu există, în procesul cunoaşterii artistice, două 
momente, două planuri diferite: cel al artistului şi cel al receptorului. Aceasta deoarece artistul 
dobândeşte preaplinul de cunoaştere artistică tot prin intermediul operei, la fel ca şi publicul, 
pentru că abia în opera realizată el îşi obiectivează, fixează şi concretizează trăirile, impresiile şi 
intuițiile. 

Artistul fixează şi clarifică în operă viziunea unei realități pe care o avemcu toții mai mult 
sau mai puțin confuz, dar pe care nu toţi o conştientizăm şi pe care nu avem mijloace adecvate 
de a o obiectiva şi comunica. În actul receptării are loc, astfel, o fuziune între conștiința 
creatorului şi cea a receptorului, identificare ce dă măsura operei respective. Ea exprimă ceea ce 
creatorul a cunoscut ca om şi a comunicat, prin operă, ca artist. 

Aportul operei la cunoaştere poate fi pus în lumină pe mai multe planuri, atât din punct 
de vedere al evoluţiei istorice, cât şi din cel al specificității sale. Se poate distinge, astfel, planul 
cunoaşterii nespecifice, în sensul că ele nu aparţin unui domeniu specific, identificabil doar cu 
modalităţile artei, vehiculate de informația semantică, adică materialul folosit (istoric, social, 
biografic, material alcătuit din date cristalizate anterior de ştiinţă sau de expresia cotidiană şi 
preexistente operei de artă. 

Al doilea plan e planul cunoştinţelor specifice obţinute şi transmise pe căi proprii 
cunoaşterii artistice. Încă din secolul XVIII-lea, Baumgarten a definit estetica drept “ştiinţa 
cunoaşterii sensibile”, făcând o netă distincţie între cunoaşterea artistică şi cea ştiinţifică. Spre 
deosebire de logică, estetica are de cercetat un tip de cunoaştere în care rolul preponderent îi 
revine sensibilităţii şi afectivității. Această cunoaştere indistinctă (în opoziţie cu cea clară şi 
distinctivă a demersului rațional) e datorată capacităţii artei de a exprima adevăruri imediate prin 
simboluri adresate nemijlocit sensibilităţii. 

Se ştie că Benedetto Croce a afirmat şi el autonomia şi specificitatea gnoseologică a artei 
în raport cu celelalte forme ale spiritului. Pe acest plan, cunoaşterea artistică se distinge atât 
printr-un obiect propriu, cât şi printr-o modalitate proprie, prin care artistul reuşeşte să 
dobândească informaţii despre acea zonă a realităţii şi să ni le transmită prin intermediul operei. 
În ceea ce priveşte obiectul cunoaşterii, el este circumscris de investigarea eului profund şi a 
reacțiilor acestuia față de realitate. 

Afirmarea valorii cognitive a artei este intrinsec legată de considerarea limbajului artistic 
şi a operei ca mijloc specific de comunicare interumană. Plasarea obiectului de artă în planul 
imanenței lui estetice, existente în şi pentru sine, indiferent la orice semnificaţie, şi care nu 
comunică nimic altceva decât prezenţa sa fizică (precum în Noul roman şi film francez) 
transformă opera de artă dintr-o mărturie, dintr-o experiență cognitivă, într-o transcriere a unor 
simple forme tautologice. 

Prin reducerea semnificatului la semnificant, opera de artă e coborâtă la stadiul unui 
obiect opac, lipsit de acea transparenţă ce îngăduie să se vadă semnificația umană inclusă în actul 
creaţiei artistice. De-a lungul istoriei esteticii s-au conturat două poziţii importante în legătură cu 
acest concept; unii gânditori (Schelling, Hegel) au negat caracterul specific al acestui tip de 


cunoaştere, punând semnul egalității între artă şi filosofie sau artă şi ştiinţă. Alți cercetători 
(Schopenhauer, Nietzsche) au absolutizat şi exacerbat modalităţile cunoaşterii artistice. 

O componentă importantă a cunoaşterii artistice e emoția estetică; ea este o expresie a 
afectivității transmise gândirii operaţionale a creatorului sub aspectul unei semnificații integrate 
în forma artistică. Esenţa artistică, alături de admirația de tentă morală şi de satisfacția 
intelectuală ne apare drept una dintre manifestările fundamentale ale vieţii omului, devenind 
totodată element de valorizare a activităţii şi dezvoltării individului, cât şi a umanului, conceput 
în “actualitatea” şi istoricitate lui. Faţă de emoțiile de bază, în cadrul cărora corelarea stimulilor 
şi a expresiei este imediată, pentru că în emoțiile estetice stimulul senzorial nu mai transpare 
decât dintr-o reprezentare ficțională. 

Teoriile mai noi caută să stabilească contribuția emoției estetice la constituirea judecăților 
estetice sau la delimitarea caracterului sensibil al obiectului estetic. În acest context, emoția 
estetică este ea însăşi un principiu organizator, de unificare a sensibilului, dezvăluind sensul 
obiectului şi al trăirii estetice. 

Mikel Dufrenne pune accent pe “caracterul gânditor” al emoției estetice; aceasta devine 
un factor important în depăşirea cantitativului (prezenţa sensibilului ce atestă realitatea 
obiectivului) în calitativ (plenitudinea sensibilului care atestă frumosul obiectului). Emoţia 
estetică fundamentează şi exprimă sensibilitatea estetică, oferind subiectului receptor datele 
constitutive ale reflecției estetice, sub forma tendinței organizatoare, fără transpoziții discursive a 
datelor obiectului într-o esență sensibilă. 

Pentru a se concretiza, emoția artistică are nevoie de aportul expresiei artistice, care este 
o unitate sintetică a manifestărilor exterioare ale gândirii şi sentimentelor prin intermediul 
cuvintelor, culorilor, gesturilor, liniilor şi sunetelor. Reprezentând exprimarea figurată, prin 
intermediul imaginilor artistice, a unui sentiment sau a unei idei, expresia artistică este realizată 
în material sensibil, cu virtuţi semnificative pe planul comunicării dintre artist şi spectator, a unui 
conținut transfigurat în actul creației. 

De o mare varietate, caracterizându-se prin specificitate în diferite domenii artistice, 
expresia artistică poate fi aptă desfăşurării procesuale, poate implica tensiunea conflictuală sau 
poate impune existența simultaneității. Calitatea expresiei artistice de a reflecta un fapt de 
conştiinţă, realizându-se în elementele materiale, ca o componentă a unui limbaj specific se 
conjugă cu faptul de a fi destinată percepţiei sensibile. 

Emoţia artistică reflectă esența realității altfel decât expresia ştiinţifică, elementele sale 
cognitive avându-și sursele în însuşirea practică a realității, dar urmând a căpăta un contur definit 
într-o formă spiritual-sensibilă. În interiorul specificităţii sale, emoția artistică tinde să reflecte 
esența realităţii, comportă valoare de generalizare umană şi de comunicare, constituind un 
element nu numai al limbajului artistic, ci şi al limbajului uman în general. 


